Sevenadur - Wikipedia\nDiaes-bras eo termeniñ ar sevenadur, pa vez roet meur a ster d'ar ger, an holl anezho o vezañ liammet an eil re ouzh ar re all.\nBez' e c'haller lavaret ez eo ar sevenadur ur frammad emzalc'hioù, meizadoù ha komprenusted trivliadel a zo boutin d'un strollad bras pe vrasoc'h a dud, a vez desket dre zarempredoù diabarzh ha treuzkaset a rumm da rumm. Dre ar frammad-se ez anavezer izili ur sevenadur hag en o diforc'her diouzh ur strollad all a dud. Kemplesoc'h eo an traoù avat, evel ma vo displeget pelloc'h amañ.\nGwellaat ar gounezerezh e oa ster kentañ ar ger sevenadur en Europa.\nDaou ster a roer d'ar ger sevenadur er vuhez pemdez :\nsammad ar gouiziegezhioù, ar c'hredennoù hag ar patromoù-emzalc'h a zo dibar d'ur gevredigezh, kevreet peurliesañ gant ur yezh ;\nblizidigezh, gouiziegezh ha poell un den evit a sell ouzh an arzoù ha skiantoù an den.\nPa baotaas troidigezhioù ar ger latin cultura en Europa en XVIIIvet ha XIXvet kantvedoù ne dalveze nemet evit merkañ gwellaennoù er gounezerezh hag el liorzherezh ; tamm-ha-tamm e kemeras ar ger ur ster difetisoc'h, dre dreuzskeudenn, da geñver gwellaat gouiziegezh ha blizidigezh an den, dre an deskadurezh pergen.\nEn XXvet kantved e teuas ar sevenadur da vezañ unan eus meizadoù pennañ an denoniezh ; spisaet ha ledanaet war an dro e voe ster ar ger — "sevenadurel" e vije kement emzalc'h hag oberenn denel na vije ket hêroniel, alese daou dermenadur all :\nbarregezh an dud da rummata o skiant-prenet dre arouezioù ha da oberiañ dre o ijin ;\ndoareoù dibar strolladoù tud o vevañ e lec'h pe lec'h er bed da ober kement all.\nPetra bennak ma reer hiziv gant ar ger sevenadurel a-wezhioù evit komz eus kenderc'hadoù danvezel ur gevredigezh, an traoù difetis evel ar yezh, ar boazioù hag all a chom ster pennañ ar ger sevenadur.\n2 Meizad ar sevenadur en XIXvet kantved\n3 O klask termeniñ ar sevenadur\n3.1 An araogerien\n3.2 Denoniezh sevenadurel\n3.2.1 Keñverelouriezh sevenadurel\n3.2.2 Restroù Tachenn an Darempredoù Denel\n3.2.4 Perzhouriezh frammadel\n3.2.5 Denoniezh an arouezioù\n3.3 Denoniezh ha bevoniezh\n3.5 Hiziv an deiz\n4 Ar sevenadur hervez ar skiantoù pervezh\n4.1 Emdroadur ar sevenadurioù\n4.2 Kenemdroadur ar genoù hag ar sevenadurioù\n5 Yezh ha sevenadur\n6 Sevenadur ha kevredigezh\n6.2 Elfennoù ar sevenadur\n7 Ar c'hemmoù sevenadurel\n7.2 Sevenadur lec'hiel ha sevenadur hollek\n8 Sevenadur hiniennel\n9 Treuzkas ar sevenadur\n10 Skignañ ar sevenadur\nDiwar an anv-gwan seven hag an dibenn -adur eo bet savet ar ger sevenadur.\nSeven : Henvrezhoneg saff "sav" (> sevel) > seman> krennvrezhoneg seuen/seven "yac'h", "kreñv", "koant" kent kemer ar sterioù difetis a-vremañ ("hegarat" ha "blizidik").\n-adur : dibenn a verk un ober hag an disoc'h anezhañ war an dro.\nMeizad ar sevenadur en XIXvet kantvedAozañ\nA-hed Kantved ar Sklêrijenn en Europa ez emdroas ar ger sevenadur eus e ster kentañ "labour-douar" betek e ster skeudennek "labour-spered" ; unan eus skouerioù an emdroadur-se eo Holloueziadur Diderot ha D'Alembert, embannet etre 1751 ha 1772 e Bro-C'hall, ma kaver ar gounezerezh hepken dindan an termen culture hogen ma 'z anavezer ar ster nevez er pennadoù a denn d'an arzoù, d'ar brederouriezh pe d'ar skiantoù.\nE 1784 e klaskas ar prederour Immanuel Kant (1724-1804) termeniñ ar ger alamanek bildung, "deskadurezh", gant ur ster nes da hini ar ger sevenadur hiziv : "Kement ha savidigezh mab-den diwar e ziazvded enganet eo an deskadurezh" (i.e. ar sevenadur)\nE 1860 e kinnigas an Alaman Adolf Bastian (1826-1905) ma vije keñveriet en un doare skiantel holl gevredigezhioù ar bed a-benn anataat "unvaniezh speredel mab-den" ; d'e veno ez eus ur gwelead "spered-diazez" (Elementargedanken) boutin d'an holl dud, ha n'eo an diforc'hioù etre ar pobloù nemet kemmadennoù lec'hiel a zo c'hoarvezet er spered-diazez-se. Gant ar mennozh-se e toullas Adolf Bastian un hent ledan da ster ar ger sevenadur evel ma vez meizet hiziv er bed a-bezh.\nEn hevelep mare e oa disheñvel soñj ar barzh saoz Matthew Arnold (1822-1888) : hervezañ e oa ar sevenadur "ar pep gwellañ eus ar pezh a zo bet soñjet ha lavaret er bed", ar pezh na dalveze en e spered nemet evit an arzoù klasel, ar sonerezh klasel hag arz ar c'heginañ. E berr gomzoù, ne dalveze ar sevenadur nemet evit ar binvidien a veve e kêrioù Kornôg Europa, ar pezh a oa un asked eus an diforc'h a oa o paotaat etre ar sevenadur — europat, kêrel, bourc'hizel — hag ar folklore — bedel, diwar ar maez ha gwerinel. Buan e voe ar meizadoù-se o kas d'an diforc'h etre sevenadur uhel ar renerien ha sevenadur izel ar sujidi, da lavaret eo d'an dizingalded a rene en Europa an XIXvet kantved.\nOuzhpenn da se ez enebe M. Arnold ar sevenadur ouzh an anveliouriezh, pa veze an darn vrasañ eus prederourien Europa oc'h enebiñ ar sevenadur ouzh "stad naturel mab-den", diwar levezon ar Gall Jean-Jacques Rousseau (1712-1778). Evit ar brederourien-se, mard asantent e vije un diforc'h etre "sevenadur uhel" ha "sevenadur izel", e oa blizidigezh ar "sevenadur uhel" un distummadur eus anien wirion an dud. Da skouer, mard oa sonerezh "ar bobl" (i.e. kouerien dizesk) un eztaol eus o doare naturel da vevañ e oa ar sonerezh klasel ur brizharz danzeel, bas ha diskaridik.\nO klask termeniñ ar sevenadurAozañ\nYaouank c'hoazh e oa ar gevredadouriezh, skiant kevredigezhioù mab-den, e dibenn an XIXvet kantved, ha diwar patrom ar brededouriezh ez ae an daeloù en-dro, ar pezh a voe nac'het gant kevredadourien evel Émile Durkheim (1858-1917) e soñje dezho e ranke skiant ar gevredigezh bezañ harpet ouzh framm ar gevredigezh a oa war studi.\nKen yaouank all e oa an denoniezh d'an hevelep mare, ha buan-tre e lakaas ar sevenadur(ioù) da galon he studioù, kement ha ken bihan ma 'z eo war-du an denoniourien e troer pa vez anv a dermeniñ ar sevenadur.\nAdal deroù an denoniezh e voe klasket termeniñ ar sevenadur en un doare hollek dre studiañ sevenadurioù ar bed ; studiet e voe orin ar familhoù ha hini emzalc'h ar pobladoù, o reizhiadoù kevredigezhel, o doareoù da labourat. Buan e voe embannet an disoc'hoù kentañ eus an enklaskoù-se.\nEus 1843 betek 1852 ez embannas an denoniour alaman Gustav Freidrich Klemm (1802–1867) dek levrenn e Allgemeine Kulturgeschichte der Menschheit, "Istor hollek sevenadur mab-den", ma tiskouezas diorroadur pazennek mab-den dre studiañ an doareoù da labourat, ar binvioù, ar gwiskamantoù, ar relijionoù, gant skouerioù tennet eus pobladoù ar bed a-bezh.\nE 1871 ez embannas an denoniour saoz Sir Edward Burnett Tylor (1832–1917) e studiadenn Religion in Primitive Culture ma tisplegas ez emdroje ar relijionoù adalek al liesdoueegezh betek an undoueegezh ; e-kerzh e zisplegadenn e roas un termenadur eus ar sevenadur :\nDre vras ez eo ar sevenadur ar framm kemplezh-se m'emañ ar ouiziegezh, ar c'hredennoù, an arz, an dereadegezh, al lezennoù, ar gizioù, ha kement boaz ha barregezh bet dastumet gant un den evel ezel eus ur gevredigezh.\n– Sir Edward Burnett Tylor, 1871\nDre al lavarenn-se e stalias Sir Edward B. Tylor ar sevenadur evel danvez-studi. Gwanderioù zo en e ginnig evelato :\n• tennet en deus an denelezh eus ar sevenadur p'en deus e droet da draez skiantel da studiañ ;\n• deskrivadurel betek re eo hentenn e labour ;\n• e peurrest ar skrid e tispleg an denoniour ez eo ar bazenn gentañ, pa studier ur sevenadur, e zezrannañ hag e renkañ a-strolladoù dereat — da lavaret eo e vije trawalc'h dastum elfennoù ur sevenadur evit e anavezout, ha goude-se e lakaat uheloc'h pe izeloc'h war ur skeul a vije un aspadenn eus mennozhioù Matthew Arnold.\nDaoust da gement-se e voe termenadur Sir E. B. Tylor degemeret gant holl zenoniourien ar bed.\nE dibenn an XIXvet kantved e veze sellet ouzh ar sevenadur evel ouzh un emdroadur a gase eus ar stad gouez d'ar stad sevenaet dre ar stad kentidik, ar pezh a roe tu da sevel un urzhaz sevenadurel. Dont a reas an denoniour amerikan Franz Boas (1858-1942) a-benn da diskouez sioù an arlakadenn-se : fall e oa an hentenn, al labour pleustrek hag an disoc'hoù anezho abalamour ma ne ouied hogos netra diwar-benn sevenadurioù ar bed ha ma oa bet roet lañs da enselladennoù hep staliañ doare skiantel ebet da labourat.\nPelloc'h e tisklêrias F. Boas ez eo dic'hallus sevel ur patrom skiantel eus sevenadurioù mab-den, alese pennaenn ar geñverelouriezh sevenadurel, ma rank ar studier kemer perzh en ur sevenadur a-hed an amzer m'emañ ouzh e studiañ.\nKompren a reas Franz Boas ee eo ar soñjoù arouezel hag an deskadurezh dre zarempred elfennoù eus ur sevenadur, hogen nac'hañ a reas krennañ meizad ar "sevenadur" da gement-se, i.e. d'ar yezh. Nac'hañ a reas ivez termeniñ ar ger "sevenadur" end-eeun evel anv-kadarn, pa ne c'halle nemet an anv-gwan sevenadurel dougen un dalvoudegezh en denelezh.\nKendalc'het e voe gant an tabut ; lod denoniourien a bouezas war perzh hollek ar sevenadur (an holl gevredigezhioù o deus ur sevenadur), lod all war dibarded kemmus pep sevenadur. Hag ur frammad klok ha bevennek eo "ar" sevenadur, pe un dastumad liesdoare a ditouroù — kemm-digemm o niver hag o ster a-hed an amzer — a c'haller hollekaat ?\nE 1934 ez embannas an denoniourez amerikan Ruth Benedict (1887-1948) Patterns of Culture, ul labour a geñverelouriezh sevenadurel ma lavar ne c'haller kompren munudoù ur sevenadur nemet dre o c'heñveriañ ouzh framm kevredigezhel ar sevenadur-se, da lavaret eo al lezennoù asantet gant an holl izili. An tu hollek eo orin an elfennoù, emezi, en o natur gwirion koulz hag en darempredoù etrezo, ha brasoc'h eget sammad an elfennoù anezhañ eo pep sevenadur. Sellet he deus R. Benedict ouzh ar yezhoù : miliadoù zo, pep hini anezho zo bet ganet diwar un niver bevennek a sonioù a c'hall bezañ distaget gant forzh pe zen dinamm goude bezañ bet kelennet gant tud all, ez-emouiziek pe get ; alese e kendastum e ya ar c'hevredigezhioù en-dro en hevelep doare : a-hed an amzer, hag int emouiziek pe get, e tibab an dud elfennoù a-douez un niver bras met bevennek a berzhioù sevenadurel a genstrollont en ur stumm dibar a ya da sevel o sevenadur dezho.\nUr pouez bras en devoe labour R. Benedict war dachenn an denoniezh, ha pelloc'h, betek ar bloavezhioù 1950. Da neuze avat e voe diarbennet gant an denoniourien amerikan Sidney Wilfred Mintz (1922- ) hag Eric Robert Wolf (1923–1999) rak studiañ "pep sevenadur" evel "ur bed" ha "stabil a-walc'h" a vije ober van eus levezon an impalaerouriezh, an drevadennouriezh hag armerzh kevalael ar bed war ar pobladoù bet studiet gant R. Benedict.\nDaoust da arguzennoù Franz Boas a lavare e chome labour da ober kent termeniñ ar sevenadur, daoust da soñj R. Benedict e oa ar sevenadur "stummet" pe "aozet" en un doare bennak, e tivizas lod denoniourien eus ar bloavezhioù 1940 e ouied trawalc'h evit termeniñ ar sevenadur, pa oa anat e oa frammet en un doare kemplezh-kenañ. Ar pezh a chome da c'houzout e oa : ha disoc'hoù troioù-spered e oa ar frammoù-se, pe zisoc'hoù feurjedel hepken ? E 1949 e krogas an tabut-se, pa voe embannet Social Structure gant an Amerikan George Peter Murdock (1897–1985) ha Les structures élémentaires de la parenté gant ar Gall Claude Lévi-Strauss (1908-2009).\nRestroù Tachenn an Darempredoù DenelAozañ\nG. Murdock a savas restroù ma lakaas ditouroù sevenadurel bet dastumet e meur a gevredigezh a-benn ma vije arveret hentennoù feurjedoniel e labour an denoniezh ; hiziv an deiz c'hoazh e kendalc'her da vagañ an diaz-ditouroù-se.\nClaude Lévi-Strauss (2005)\nDiouzh e du e klaskas C. Lévi-Strauss sevel e hentenn dezhañ : studiañ fedoù ha diwar an disoc'hoù kavout patromoù difetisoc'h-difetisañ eus natur gwirion mab-den.\nDaou zoare sevenadur a zo, emezañ : ar frammoù fetis a c'haller gwelet dre studiañ an darempredoù etre tud emouiziek en ur gevredigezh, hag ar frammoù difetis a c'haller kendastum dre zielfennañ an doareoù boutin d'an dud (lidoù ha mojennoù, da skouer) a ya da sevel o buhez kevredigezhel, hag emouiziek pe get e vije an dud. Diwar kement-se e soñjas aozañ ur framm-spered hollek na c'halljed dezastum nemet dre geñveriañ frammoù kevredigezhel ha sevenadurel.\nEvit C. Lévi-Strauss e oa eus ar sevenadur evel eus an danvez : dre lezennoù ar fizik e c'hall un niver bevennek bihan a-walc'h ag elfennoù kimiek bezañ kenstrollet da sevel un niver divent a draezoù ; bez' ez eus un niver bevennek bihan a-walc'h ag elfennoù sevenadurel a vez kenstrollet gant an dud da sevel an niver bras a sevenadurioù a zo er bed. Dre geñveriañ ar sevenadurioù-se kenetrezo e c'hallje an denoniourien sevel un doare Taolenn beriodek an elfennoù evel hini Dmitriy Mendeleyev ha diskuliañ elfennoù a vije dianav da izili ar sevenadur-mañ-sevenadur.\nFrammadouriezh a reer eus arlakadenn C. Lévi-Strauss, hag er bloavezhioù 1960-1970 he devoe ul levezon vras war an denoniourien amerikan ha saoz.\nEn denoniezh ez anver perzhouriezh un arlakadenn a glask displegañ pep sevenadur dre berzhioù a vije c'hoariet enni gant emzalc'hioù ha gwikefreoù kevredigezhel dibar. Hervez dalc'hidi al lakadenn-se n'eo ar sevenadur nemet un elfenn eus ar gevredigezh. Pa lavar heulierien F. Boas ez eo an denoniezh ar skiant a studi mab-den e respont ar berzhourien n'eo an denoniezh nemet unan eus ar skiantoù a studi mab-den : an hini a studi ar sevenadur.\nAr Saoz Bronisław Kasper Malinowski (1884–1942) a grouas arlakadenn ar berzhouriezh : an holl dud o deus ezhommoù bevoniel (bod ha boued) ha ret eo da vab-den gouennañ. Pep kevredigezh a grou binvioù evit bastañ d'an ezhommoù-se. Tud zo a rank c'hoari perzhioù kevredigezhel a-benn reoliñ obererezh ha kenobererezh ar binvioù kevredigezhel. Tud zo n'int ket emouiziek eus ar perzhioù, met ar skiantourien a c'hall sevel ur patrom eus ar perzhioù-se dre ensellet ar gevredigezh. Gant an denoniour saoz all Alfred Reginald Radcliffe-Brown (1881-1955) e savas B. K. Malinowski an denoniezh kevredigezhel.\nDaoust dezhañ bezañ kenkrouer an denoniezh kevredigezhel e savas A. R. Radcliffe-Brown enep perzhouriezh B. K. Malinowski, pa grede dezhañ ne c'haller sevel ur patrom eus diazez ur sevenadur nemet dre ensellet pizh an holl gevredigezhioù denel hag o c'heñveriañ ker pizh all kenetrezo. Da heul É. Durkheim e soñje dezhañ ne oa an diforc'h etre ar c'hevredigezhioù "kentidik" hag ar re "arnevez" nemet un diforc'h a framm kevredigezhel ; ret e oa neuze termeniñ framm pep kevredigezh kent kregiñ da geñveriañ.\nLod denoniourien a gavas reizh kendeuziñ an daou vennozh, en ur ziforc'hañ etre aozadur ur gevredigezh (i.e. an darempredoù a c'haller gwelet) hag framm ur gevredigezh (an darempredoù reoliet gant lezennoù). E-lec'h komz eus "sevenadur"", a vije kement darvoud denel na denn ket eus an hêroniezh, e tivizjont studiañ ar c'henc'hoari hag an darempredoù a vez etre an dud hag etre strolladoù tud, a anvjont sociality, ur ger bet goveliet ganto (a vije marteze *kevrediezh e brezhoneg).\nUr ster all da voe roet d'an termen "berzhouriezh frammadel" gant ar c'hevredadour amerikan Talcott Parsons (1902–1979), a embannas un arlakadenn a anvas "denoniezh kevredigezhel" ivez : klask a reas sevel ur patrom klok eus an obererezh kevredigezhel, da lavaret eo displegañ ar perag eus obererezhioù an dud. Da gentañ e savas ar framm AGIL, ennañ peder elfenn a zo trawalc'h, hervezañ, evit bastañ da ezhommoù forzh pe reizhiad :\nan "azasaat" (saozneg : Adaptation) a skoulm darempredoù etre ar reizhiad hag hec'h endro, a dap elfennoù en diavaez eus ar reizhiad hag o eskemm ouzh kenderc'hadoù ar reizhiad ;\nar "mennout" ( Goal-attainment) a dermen palioù, a lusk hag a ver gremmoù ar reizhiad a-benn o zizhout ;\nan "enframmañ" ( Integration) a zalc'h stabilded ar reizhiad dre reoliañ an darempredoù hag an eskemmoù enni ;\nar "gufunded" ( Latency), ar strollad reolioù difetis a vroud elfennoù ar reizhiad.\nPa glaskas T. Parsons lakaat AGIL e pleustr da geñver obererezh pep den e savas peder is-reizhiad :\nis-reizhiad an emzalc'h bet ganet diwar an ezhommoù bevoniel (cf. "Adaptation")\nis-reizhiad personelezh un den, a levezon an doare ma ya en-dro er gevredigezh (cf. "Goal-attainment")\nis-reizhiad ar gevredigezh, i.e. elfennoù ar c'henc'hoari kevredigezhel evel an dere hag ar perzh (cf. "Integration")\nis-reizhiad ar sevenadur, anezhi ar reizhennoù hag an talvoudegezhioù a reoilh an obererezhioù kevredigezhel en un doare difetis (cf. "Latency").\nAdalek an arlakadenn-se e voe an dud krog da lakaat ar meiziad "sevenadur" kevatal da "reizhennoù ha talvoudegezhioù", ar pezh o c'hasas buan da gemmeskañ "kevredigezh" ha "sevenadur", a zo diforc'het-pizh gant an denoniourien : d'ur strollad tud e tave kevredigezh, pa ra sevenadur dave da varregezh mab-den ha da gement anatadenn denel n'eo ket hêroniel ; bevennoù sklaer a vez d'ar c'hevredigezhioù peurvuiañ, hogen fiñvus, liesdoare, kemm-digemm hag splu evel re ar sevenadurioù alies.\nDenoniezh an arouezioùAozañ\nDa heul T. Parsons hag enep C. Lévi-Strauss e voe studiet penaos en em aoz ur gevredigezh, hag efed an arouezioù war ar c'hevredigezhioù. Evit denoniezh an arouezioù ez eo ar sevenadur ur reizhiad arouezioù na c'haller ket listennadiñ, hogen bez' e c'haller o deveizañ, da lavaret eo klask sterioù enno.\nKarl Marx (1818-1883) a embannas ez eo darempredoù kevredigezhel ar c'henderc'hañ sichenn ar gevredigezh he-unan : n'eus kevredigezh denel ebet hep patromoù-emzalc'h, lezennoù, deskadurezh, gwiskamantoù, talvoudegezhioù boutin a zo dibar dezhi, ar pezh a zo gwir ivez e bed al labour greantel, a zo ur gevredigezh dre an doare ma vez aozet al labour ha dasparzh e frouezh.\nTechet eo ar varksouriezh da zisplegañ ar c'hredennoù hag an emzalc'hioù kevredigezhel dre an darempredoù a vez etre renerien ar reizhiad armerzhel hag ar werin.\nA-c'houde abegadennoù F. Boas ouzh arlakadenn an "urzhaz sevenadurel" e troas lod denoniourien amerikan war-du an darempredoù etre ur sevenadur hag e endro ; da labour Charles Darwin war un dachenn all e tave ar ger "nevezemdroadurezh".\nHervez an arlakadenn-se ez eo ar sevenadur an disoc'h eus an darempredoù etre ur strollad tud hag e endro : e-lec'h ensellet perzhioù diarbarzh ur sevenadur e seller ouzh e lusk, da lavaret eo e zoare da arverañ gremm e endro, an arver-se o kas ar galvezouriezh war wellaat, ar galvezouriezh o tegas muioc'h a c'hremm, hag all ; kenfeur gant ar c'hementad a c'remm a c'hall bezañ kenderc'het gant e galvezouriezh eo diorroadur sevenadurel ur strollad tud. Dre ar galvezourieh ivez e vez termenet an darempredoù kevredigezhel, an doare da zasparzh al labour pergen, a zo an doare kentañ da aozañ ur gevredigezh. Kenaoz ur gevredigezh ha dasparzh al labour enni a gas d'o zro d'ur reizhiad a gredennoù a grou meizadoù a zo binvioù da gompren an endro. Mar kemm ar galvezouriezh hag ar c'hementad a c'hremm e kemm ar gevredigezh a-bezh.\nDenoniezh ha bevoniezhAozañ\nChimpanze (Pan troglodytes)\nHag ur sevenadur zo d'ar chimpanzeed ?\nDa heul labour Charles Darwin a arlakaas en e bleustrad Diwar-benn orin ar spesadoù, bet embannet e 1859, e teu mab-den eus primated nann-denel aet da get e lakaas lod denoniourien daou c'houlenn a-bouez : ha denel hepken eo ar sevenadur, pe sevenadurioù zo ivez gant ar spesadoù all, ar primated dreist-holl ? Ha penaos ez emdroas ar sevenadur e-touez an dud ? Da heul termenadur E. B. Tylor e voe anat e oa ar sevenadur ur perzh denel hepken, pa oa diazezet war an deskiñ. Lod skiantourien a rae war-dro ar primated avat a lavaras ez eus ur sevenadur gant ar chimpanzeed, peogwir e teskont emzalc'hioù. Hiziv c'hoazh ez eus tabut.\nAn Amerikan W. C. McGrew a ginnigas ma vije ar ger sevenadur termenet evel un argerzh kentoc'h eget evel ur sammad gouiziegezhioù ; c'hwec'h pazenn zo en argerzh-se hervezañ :\nijinet ez eus un emzalc'h nevez, pet gemmet ez eus un emzalc'h a zo anezhañ dija ;\ntreuzkaset eo an emzalc'h nevez gant e zizoloer d'e genseurted (un dizoloerez e c'hall bezañ, evel-just) ;\nkempoell eo an emzalc'h evit pep ezel eus ar strollad ha kenetrezo ;\npa vez desket an emzalc'h nevez gant un ezel e talc'h soñj anezhañ pell goude bezañ e zesket ;\nem skignañ a ra an emzalc'h dre strolladoù er boblañs (familhoù, klanoù, bandennadoù hag all) ;\npadout a ra an emzalc'h a rumm da rumm.\nDiwar kement-se e kinnigas W. C. McGrew un termenadur nevez evit ar sevenadur :\nEn ur strollad ez eo ar sevenadur un emzalc'h dibar a zo desket, evit ur rann anezhañ da vihañ, diwar levezon ar gevredigezh. Amañ e talvez "ur strollad" kement hag un unan piaouel d'ar spesad, bezet an unan-se ur bagad, ul lignez, un is-strollad, hag all. Diouzh ur gwel e teu ar sevenadur eus kemmadennoù en emzalc'h, e diabarzh ar spesad met a-dreuz ar strolladoù, evel pa vez un emzalc'h padus en ur gumuniezhad chimpanzeed met ezvezant en unan all, pe c'hoazh pa vez lies kumuniezhioù o tiskouez lies doareoù eus an hevelep emzalc'h. Kreñvoc'h eo ar santad ag ur sevenadur war ober pa ne c'hall ket an diforc'hioù etre ar strolladoù bezañ displeget gant elfennoù an endro hepken.\n– William C. McGrew, 1998\nDa heul an disklêriadenn-se e c'haller lavaret o deus an holl loened ur sevenadur, mard eo ar sevenadur krennet da emzalc'hioù bet desket. Ne c'hall avat ar ger sevenadur bezañ liammet gant al loened nemet mard e dermener evel an emzalc'hioù bet desket. Ezhomm zo neuze eus un termenadur reisoc'h evit an dud, a-benn o diforc'hañ diouzh ar gwenan pe ar merien da skouer.\nHervez an denoniour Terrence Deacon ez eo ret diforc'hañ meiz mab-den diouzh hini al loened, hep e lakaat dreist evelato.\nPeulvanoù e Karnag\nLabour an hendraourien eo furchal a-benn kavout prouennoù danvezel eus bezañs pobladoù e lec'h pe lec'h war an douar. Gant istorourien e labouront evit merkañ o c'havadennoù e buhez mab-den. Dre ar c'havadennoù-se o deus an hendraourien savet ur patrom a ziforc'h etre ar sevenadur (ar pezh a zo nann-danvezel ha na c'hellont ket gwelet), an emzalc'h (ar pezh a zo nann-danvezel hag a c'hallont dezastum diwar o c'havadennoù danvezel) hag an traezoù (ar pezh a zo danvezel, evel binvioù pe diez, hag a zo disoc'hoù ar sevenadur, an emzalc'h hag arver an endro). Ne vije ar sevenadur nemet an azasadur d'an en-dro, an endro-se o vezañ danvezel (an natur, ar c'hêrioù...) pe get (an emzalc'hioù deuet d'ur strollad a-hed an amzer diwar an azasadur d'an en-dro danvezel).\nN'eus bet kavet termenadur peurglok ebet evit ar ger sevenadur, evel a weler pa furcher ar geriadurioù broadel : meur a ster a vez roet bewezh, ha liv ar vroad a vez merzet e pep skrid. Kemeromp tri geriadur evit Breizhiz.\nHervez ur geriadur gall ez eo ar sevenadur (culture), goude ar pezh a sell ouzh al labour-douar :\nDiorroadur lod barregezhioù speredel dre an embregadennoù a zere. Dre astenn : hollad ar gouiziegezhioù bet desket a-benn diorren ar burutellañ, ar vlizidigezh, ar barn.\nHollad ar perzhioù speredel a zo piaouel d'ur sevenadurezh, d'ur vroad.\nHollad an doareoù emzalc'hioù bet desket, er c'hevredigezhioù denel.\nHervez ur geriadur amerikan ez eo ar sevenadur (culture ivez), kent ar pezh a sell ouzh al labour-douar :\nObererezhioù ha kenderc'hadoù arzel ha speredel.\nUr perzh a ouiziegezh pe vlizidigezh a zeu diwar darempred ha dedenn da geñver ar pezh a vez lakaet da wellañ a-fed arzoù, lennegezh, emzalc'h, hag all..\nDiorroadur pe welladur ar spered dre an deskiñ pe an embreger.\nAn holl zoareoù da vevañ bet savet gant ur strollad tud ha treuzkaset a rumm da rumm.\nUr stumm dibar pe ur bazenn er sevenadurezh, evel hini ur vroad d'ur mare (da skouer : ar sevenadur gresian).\nAn emzalc'hioù, ar c'hredennoù a zo piaouel d'ur strollad kevredigezhel, kenel, pe d'ur rannad tud hervez o oad.\nHervez Geriadur Brezhoneg An Here :\nDoare dibar zo gant hollad an anadennoù kevredigezhel, arzel, teknikel ha speredel a denn d'ur bobl, d'ur vro, d'ur strollad broioù. Ar sevenadur keltiek. Sevenadurioù liesseurt ar bed.\nHollad ar pezh a c'hall mab-den deskiñ hag a dalvez dezhañ da ziorren e spered. Ti ar sevenadur.\nAr sevenadur hervez ar skiantoù pervezhAozañ\nAdal restroù G. Murdock e voe graet feurjedadennoù diwar-benn ar sevenadur. Donoc'h ez eas meizad skiantel ar sevenadur a-drugarez da zamkaniezh ar stlenn, da arver hentennoù matematikel en hêroniezh ar pobladoù, d'an araokadennoù a zo bet graet e meizadur mont en-dro an empenn denel hag an deskiñ.\nE 1976 e krouas ar bevoniour breizhveurat Richard Dawkins ar meizad meme (/'mi:m/), da lavaret eo unanenn an dezrevell (an anv meme o vezañ deveret diwar ar gresianeg mimeme, "dezrevelladur"", emezañ). Astenn kavadennoù Charles Darwin d'an dachenn sevenadurel e oa ar pal, ar meme o c'hoari er sevenadur perzh ar gen en hêroniezh : skignañ an anadennoù sevenadurel, evel ma skign ar genoù ar perzhioù bevoniel. Mard eo ar memoù unanennoù an ditouroù a vez desket e vije sevenadur an den-mañ-den d'ar mare-mañ-mare ar sammad eus ar memoù a zo en e empenn d'ar mare-se. Dre-se e c'hallje sevenadur ur strollad tud bezañ dielfennet a-gealioù distag, an holl anezho o vezañ termenet hervez ar memoù a zo en empennoù izili ar strollad.\nEmdroadur ar sevenadurioùAozañ\nEvel ar genoù neuze ez emdroje ar sevenadurioù dre gemmadurioù a vije treuzkaset a rumm da rumm gant ar memoù, a c'hall mont da get pe em skignañ hervez ar c'hemmadennoù a c'hoarvez en endro hag er gevredigezh hec'h-unan. Tu zo eta d'ur sevenadur gouzañv kemmadennoù ken niverus ha ker bras e ker berr amzer ma hañval bezañ aet da get padal ez eo bet kemmet e stumm hepken, ha n'eo ket e zanvez gwirion : kemmadennoù bras zo bet en emdroadur mab-den, met mab-den e chom evelkent. Dav eo teurel evezh avat : mard emdro ar vuhez abaoe kantadoù a vilionoù a vloavezhioù ned emdro mab-den nemet abaoe kantadoù a viliadoù a vloavezhioù, ha yaouankoc'h eget 100 000 vloaz e vije ar yezhoù.\nHoll izili ur spesad n'int ket heñvel an eil re ouzh ar re all : genoù boutin zo dezho, met lies eo dasparzh ar genoù er boblañs, ar pezh a ro hiniennoù disheñvel ; en hevelep doare ne c'hall ket ur sevenadur bezañ unvan e pep keñver, atav e vez savet diwar an diforc'hioù hag ar bec'hioù a zo dre ret etre an dud a-fed talvoudegezhioù, mennozhioù, c'hoantoù, ar pezh a zeuje eus liested dasparzh ar memoù.\nKenemdroadur ar genoù hag ar sevenadurioùAozañ\nHervez ar bevoniour Edward Osborne Wilson e c'hall an hengounioù sevenadurel bezañ rannet e genoù sevenadurel, ha dre m'eo spered mab-den an disoc'h eus un emdroadur bevoniel ez eo ar sevenadurioù levezonet gant ar vevoniezh ivez. Diouzh an tu all e c'hall kemmadennoù e sevenadur ur gevredigezh levezoniñ genoù hec'h izili dre stabilaat lod anezho, dre an azasadur d'un endro nevez da skouer.\nPieter Brueghel gozh, 1563\nBarbared a rae an Henc'hresianed eus an dud a gomze yezhoù all, i.e. n'o devoa sevenadur ebet hervezo. Dre ar yezh peurvuiañ e tiforc'her ur sevenadur diouzh unan all. Hervez an darn vrasañ eus an denoniourien ne c'haller ket studiañ sevenadur ur boblad hep deskiñ he yezh. Daou dra zo evelato : bez' e c'hall tud komz an hevelep yezh hep rannañ an hevelep sevenadur (Portugal ha Brazil da skouer) ; bez' e c'hall tud komz yezhoù disheñvel-krenn ha rannañ perzhioù-diazez ur sevenadur (pobladoù niverus en Afrika, da skouer).\nUn argerzh voutin a vije e gwirionez da c'hanedigezh ar yezhoù denel, da lavaret eo ar varregezh da vont e darempred war an dachenn arouezius, ha da c'hanedigezh ar sevenadur. Kempred gant deroù istor mab-den e vije deroù an argerzh-se.\nHervez an denoniour amerikan Robin Dunbar ez emdroas ar yezhoù pa grogas mab-den da vevañ a-strolladoù bras, rak ret e voe neuze skoulmañ darempredoù kemplezh a-benn ma vije kempoell ar gevredigezh. Da neuze e voe ar yezhoù hag ar sevenadurioù binvioù da embreger arouezioù implijet da seveniñ an hevelep kefridi, pa voe ar strolladoù deuet re vras evit derc'hel da zoareoù kozh al loened, evel an dilaouañ.\nHiziv e seller ouzh ar yezhoù evel strolladoù komzoù a zo piaouel da gumuniezh pe gumuniezh, hogen bez' ez int ivez un tamm eus sevenadur hollek an dud a ra ganto. Arveret e vezont da ziskouez e vezer ezel eus ur gumuniezh hag da ziforc'hañ diouzh ar strolladoù all. En ur yezh hepken e c'hall bezañ rannyezhoù ha luc'hajoù a zo arveret da ziforc'hañ etre is-strolladoù.\nLod yezhoù o deus reizhiadoù kemplezh-kenañ a-fed geriaoueg ha yezhadur hervez oad, dere, reizh, derez a gerentiezh hag all. Lod all a ziforc'h etre komz d'un den pe d'ul loen. Lod all c'hoazh a c'hourc'hemenn-groñs na vije ket komzet da lod tud — kement-se-holl zo tammoù sevenadur ivez.\nSevenadur ha kevredigezhAozañ\nPellskriver Claude Chappe (1792)\nKlask a reas ar bredelfennour alaman Erik Erikson (1902-1994) displegañ levezon ur gevredigezh war ziorroadur hec'h izili :\npep ezel a c'hall tizhout ar sevenadur dre ur vammenn voutin, en un doare diharz ;\nrekis eo e kreskfe pinvidigezh ar sevenadur a rumm da rumm ;\nrekis eo e c'hallfe bezañ tizhet gant kement boud en deus ur yezh kempoell hag arouezius.\nAr poent diwezhañ a laka ur vevenn etre an dud hag al loened : mar gall un den kelenn d'ul loen, gant ma kompreno lod jestroù ha lod sonioù al loen-se, ne c'hall ket mont pelloc'h en darempredoù sevenadurel ; diouzh e du ne c'hall ket al loen kelenn tra pe dra sevenadurel d'an den. Mard eus kelennadurezh etre den ha loen ne c'hall bezañ nemet dre arvestiñ an eil egile — pep unan o klask kompren hag eñvoriñ jestroù ha sonioù egile, hep na vije ster speredel en darempred.\nKlasket ez eus bet renkañ ar sevenadurioù a-rummadoù hervez lies dezverkoù.\nHervez o natur\nArouezius : savet diwar arouezioù bet dibabet ent-tidel, a zo lakaet da voutin da holl izili ur gevredigezh.\nFrammadel : savet diwar gealioù, arouezioù pe emzalc'hioù hervez patromoù, pe rakwelet ha skignet dre zarempredoù.\nIstorel : savet diwar an hêrezh kevredigezhel hag an doare ma tiskoulm an dud ar c'hudennoù a sav diwar o endro pe o buhez kevredigezhel.\nSperedel : savet diwar ur reizhiad kealioù ha boazioù bet desket, a voug al luskoù personel hag a ziforc'h an dud kenetrezo.\nHervez o astenn\nDibar : a zo boutin d'ur strollad a vev en ur sevenadur ec'honoc'h ha disheñvel ; da skouer : Breizh er Stad C'hall.\nHollek : a zo diouzh holl berzhioù dibar ur gevredigezh.\nHollvedel : a zo difetis ha boutin d'an holl dud daoust d'o sevenadur dibar ; da skouer : saludiñ.\nHervez o diorroadur\nKentidik : gant perzhioù rakteknologel n'o deus ket ezhomm a vezañ nevesaet evit bezañ miret.\nSevenaet : a ya war-raok dre nevezentioù a lusk diorroadur ar gevredigezh.\nDilennek pe raklennek' : a ya en-dro dre gomz ha n'en deus skritur ebet.\nLennek : en deus ur yezh komzet hag ur yezh skrivet (a c'hall bezañ disheñvel).\nHervez o ferzh pennañ\nFromel : a ya en-dro dre fromoù hepken, hag a zo anavezet dre ar fromoù-se hepken.\nPoellek : a ya en-dro dre ar poell, hag a zo anavezet dre e genderc'hadoù.\nDreist : a zo fromel ha poellek war un dro.\nHervez o fal\nGoude-skeudenner : mirout a ra an dremened evit en adober er bremañ ; hêret eo bet digant ar re gozh ha lezet digemm.\nKenskeudenner : savet diwar patrom ar re gozh ha patromoù nevez ; mirout a ra lod emzalc'hioù kozh ha krouiñ a ra e re dezhañ.\nRakskeudenner : dave a ra d'ar patromoù kozh hep ober diouto ; krouiñ a ra e batromoù dezhañ, a dreuzkas d'ar rummad nevez.\nElfennoù ar sevenadurAozañ\nEn un doare hollek-tre e seller ouzh ar sevenadur evel ouzh ur patrom-bevañ a vez doujet gant ur gevredigezh en ur zegas kemmadennoù ennañ a-hed an amzer. Spisaet ez eus bet elfennoù a zo boutin da gement sevenadur a zo er bed.\nAn elfennoù danvezel eo an holl draezoù, naturel pe gemmet gant labour mab-den, a c'hall ur gevredigezh arverañ d'ur mare eus hec'h istor evit kenderc'hel da vevañ : douaroù, danvezioù-diazez, mammennoù gremm, binvioù, kenderc'hadoù naturel ha fardet ganti, oberennoù arzel.\nAn elfennoù renkadurel eo an darempredoù kevredigezhel kenaozet evit ma c'hallfe izili ar strollad o deus karg pe garg seveniñ o c'hefridi(où) er gevredigezh.\nAn elfennoù gouiziegel eo ar skiant-prenet a vez tapet hag eñvoret kent bezañ treuzkaset a rumm da rumm ha pinvidikaet a-hed an amzer.\nAn elfennoù arouezel eo ar bonegoù a zo rekis evit ma vije darempredoù etre an dud pa vezont oberiant. Ar yezh eo ar boneg pennañ hogen reoù all zo, a rank bezañ boutin d'an holl ivez (jestroù, dilhad hag all).\nAn elfennoù fromel eo ar skeudennoù hollek, ar c'hredennoù hag an talvoudegezhioù difetis a vroud an asant hag ar c'henober.\nAr c'hemmoù sevenadurelAozañ\nMoskeenn e Malmö, Sveden\nE red an amzer e c'hall elfenn pe elfenn ur sevenadur gouzañv kemmoù evit abeg pe abeg, gant asant e izili pe get, dre zarvoudoù diabarzh pe ziavaez. Bez' e c'hall ur gevredigezh chom bev daoust d'ar c'hemmoù a zo c'hoarvezet e rann pe rann anezhi.\nPemp argezh a zo bet termenet gant ar gevredaourien er c'hemmoù sevenadurel :\ndiazstuziadur : argezh an deskiñ talvoudegezhioù kevredigezhel ha hengounioù sevenadurel e diabarzh ur strollad tud ;\ndestuziadur : argerzh an tremen eus ur sevenadur d'egile dre ret (aloubadeg, brezel, hag all), a vez merket alies gant dilez ar yezh ha kemmadennoù er reol-voued, er relijion, hag all ; da skouer : Breizh, Indianed Norzhamerika.\ndistuziadur : argerzh ar c'holl perzhioù sevenadurel piaouel dre zegemer perzhioù eus ur sevenadur all ;\ntreuzstuziadur : argerzh an degemer hag asantiñ ouzh perzhioù piaouel ur sevenadur all ;\nenstuziadur : argerzh ar soubidigezh hiniennel en ur sevenadur all, gant asant an den ha darempredoù gant izili ar sevenadur all.\nSevenadur lec'hiel ha sevenadur hollekAozañ\nDa heul F. Boas ha B. K. Malinowski e voe studiet levezon ar c'henwerzh etre Europiz ha nann-Europiz war sevenadur ar pobladoù nann-Europat : ha kemmet e voe aozadur al labour ? Ha kemmoù bras a voe en o zeknologiezhoù ? Ya e voe ar respont, ha spisoc'h e voe diskouezet dre studiañ kevredigezhoù ar minorelezhioù divroet ha termeniñ pevar ferzh dezho :\nar sevenadur-kalon : bez' e c'hallont mirout o sevenadur en o bro nevez, hogen ret eo dezho asantiñ da reizhennoù ar sevenadur o degemer ;\nar gleuzeur : er Stadoù-Unanet dreist-holl e kreder e c'hall an holl sevenadurioù enbroet em veskañ da kendeuziñ hep na emellje ar Stad ; lod skiantourien avat zo savet enep ar melting-pot hag a-du gant ar salad-bowl : evel en ur saladenn e vir pep sevenadur e berzhioù, ha "lipig ar Stad" a ro blaz d'ar saladenn.\nan unsevenadur : e lod Stadoù europat ez eus liammoù start etre sevenenadur ha broadelouriezh, a pezh a gas ar gouarnamantoù da embann lezennoù a-benn ma teuje an enbroidi heñvel ouzh tud ar vro – ret eo dezho dilezel o sevenadur enta ;\nal liessevenadur : gouarnamantoù all a ziforc'h etre sevenadur ha broadelezh, pep sevenadur o vezañ miret hag o taremprediñ ar re all er vroad.\nDibaot a wezh e vez ur vroad oc'h ober war-dro an enbroidi en ur heuliañ unan hepken eus ar perzhioù-se ; ur meskaj anezho a vez peurvuiañ, hervez al lezennoù skrivet hag ar re n'int ket, emzalc'h an dud e-keñver an estrenien e lec'h pe lec'h, hag all. Heñvel eo an traoù e diabarzh ur sevenadur e-keñver tud o deus ur stumm lec'hiel eus ar sevenadur-se.\n"Sevenadur hiniennel" pe "sevenadur personel" a reer eus hollad ar pezh a oar an den-mañ-den diwar-benn ar bed.\nDre e gerent e krog da zeskiñ (an deskadurezh eo), er skol da c'houde pa vez tro (ar gelennadurezh eo), ha pelloc'h dre e endro kevredigezhel (metoù micherel, da skouer) ; gouest eo ivez da binvidikaat e sevenadur personel dre glask tapout gouiziegezhioù nevez war an dachenn-mañ-tachenn.\nGant hollad e ouiziegezhioù e vez frammet spered an den en doare ma c'hall kompren ha deskiñ kealioù nevez dre o c'heñveriañ gant ar pezh a oar dija. Bez' e c'hall un den kaout en e sevenadur hiniennel gouiziegezhioù a zo estren da sevenadur e gevredigezh, bet tapet dre veajiñ er bed da skouer.\nA-wezhioù e vez ar sevenadur hiniennel droukvesket gant ar gouiziegezh hollek, da lavaret eo, dre arlakadenn, gant ar gwelead gouiziegezhioù-diazez a rankje pep den kaout en e sevenadur hiniennel.\nTreuzkas ar sevenadurAozañ\nAr familh (ha pa vije unkar pe heñvelreizh) eo ar gellig kentañ ma vez treuzkaset ar sevenadur eus ur rummad tud d'ar rummad nevez dre an deskadurezh. Tammoù eus sevenadur ar gevredigezh a vez treuzkaset, da lavaret eo ar re ma sav tud ar vugale a-du ganto peurvuiañ, ha tammoù eus sevenadur hiniennel an tad hag ar vamm, ha c'hoazh ur doare sevenadur all a zo bet ganet er c'houblad — ha kemmet dija gant donedigezh ar bugel kentañ.\nDre ar gelennadurezh e kendalc'h ar skol da dreuzkas sevenadur ar gevredigezh, ouzhpenn ar gouiziegezhioù-diazez rekis da bep den a-benn bezañ en e aez er gevredigezh-se (ar yezh, da skouer). Bez' e c'hall ar gelennadurezh kenderc'hel a-hed buhez an den, kevret gant pinvidikadur e sevenadur hiniennel.\nSkignañ ar sevenadurAozañ\nA zen da zen dre an darempredoù kevredigezhel e vez skignet ar sevenadur en holl bobladoù ar bed.\nAdal ar XVvet kantved e voe ar moullerezh un benveg galloudus-kenañ da skignañ ar sevenadur e diabarzh ur gevredigezh ha dre ar bed a-bezh. Gant diorroadur ar rezhiadoù-skoliata e voe mui-ouzh-mui a dud gouest da gompren sevenadur o c'hevredigezh, da binvidikaat o sevenadur hiniennel ha da zeskiñ diwar-benn ar sevenadurioù all, a-drugarez d'al levraouegoù da skouer.\nDre ar media ivez e vez skignet en darn vuiañ eus ar broioù : kazetennoù, skingomz ha skinwel eo ar re bouezusañ, a ro tu d'an den da vont e darempred gant kalz tud war un dro dre ar pellgomz.\nAdal deroù ar bloavezhioù 1990 e voe ur medium nevez, ar Genrouedad, a droas d'ar World Wide Web ma c'hall forzh piv er bed mont e darempred gant forzh piv all. Ker galloudus hag an dispac'h sevenadurel bet degaset gant ar moullerezh eo levezon ar medium nevez-se war skignerezh ar sevenadur, Wikipedia o vezañ unan eus ar skouerioù arouezusañ.\n↑ KROEBER Alfred Louis & KLUCKHOHN Clyde, Culture: A Critical Review of Concepts and Definitions, Vintage Books, New York, SUA, 1952 (en)\n↑ "Center for Advanced Research on Language Acquisition (en)\n↑ Hêroniel : a denn d'an hêroniezh, ar skiant a studi ar perzhioù korfel a gaver en ur spesad a rumm da rumm.\n↑ Tremen 1200 km a gehed ne viront ket ouzh ar c'henlabour : trugarez eta da Tea for two evit ar rannbennad-mañ.\n↑ Cartulaire de Redon (832-1124) @ Gallica\n↑ Le Catholicon de Jehan Lagadeuc, Éditions Armeline, Brest, 2005, p. 184 ISBN : 978-2-910878-39-9\n↑ FLEURIOT Léon, Le vieux breton - Élement d'une grammaire, Slatkine, Genève, 1989, p. 353 ISBN 978-2-05-101059-7\n& ERNAULT Émile, Glossaire moyen-breton, Slatkine, Genève, 1976, p. 625 ISBN 978-2-05-102373-3\n↑ VALLÉE François, Grand dictionnaire français-breton, 1931, adembannet gant Kevredigezh Vreizhat a Sevenadurezh, Groñwel, 1980. Geriadur Vallée.\n↑ Carson-Newman University (en)\n↑ Saozneg folk "pobl" + lore "gouiziegezh"\n↑ Google Books (en)\n↑ McCLENON James, Tylor, Edward B(urnett) en Encyclopedia of Religion and Society, William H. Swatos Jr., 1998 Hartford Seminary (en)\n↑ [TYLOR Edward B., Religion in Primitive Culture, Peter Smith Publisher, SUA, 1970, ISBN 978-0-8446-0946-1 (en)\n↑ BOAS Franz, Race, Language and Culture, Chicago University Press, SUA, 1995 ISBN 978-0-226-06241-9 (en)\n↑ 15,0 ha15,1 BENEDICT Ruth, Patterns of Culture, Mariner Books, SUA, 2005 ISBN 978-0-618-61955-9 (en)\n↑ MURDOCK George P., Social Structure, MacMillan, New York, SUA, 1949 ISBN 978-0-02-922290-4(en)\n↑ Human Relations Area Files (en)\n↑ MALINOWSKI Bronisław, The Scientific Theory of Culture and Other Essays, Read Books, ISBN 978-1-4474-5597-4 (en)\n↑ A.R. Radcliffe-Brown 1952 Structure and Function in Primitive Society\n↑ BASHKOW Ira, A Neo-Boasian Conception of Cultural Boundaries, American Anthropologist 106(3):445–446, 2004 OnLine Library (en)\n↑ MARX Karl & ENGELS Friedrich, L'idéologie allemande, Éditions sociales, 2012, ISBN 978-2-35367-008-6 (fr)\n↑ DARWIN Charles, On the Origin of Species by Means of Natural Selection, or the Preservation of Favoured Races in the Struggle for Life, John Murray, London, 1859 - Penguin Classic, 2009 ISBN 978-0-14-043912-0 (en)\n• De l'origine des espèces au moyen de la sélection naturelle, Maspero, Paris, 1983 ISBN 978-2-7071-1169-2 (fr)\n• Kenrouedad : Association des Bibliophiles Universels (fr)\n↑ McGREW William C., The Cultured Chimpanzee, Cambridge University Press, SUA, 2004 ISBN 978-0-521-53543-4 (en)\n↑ McGREW, Culture in Nonhuman Primates? Annual Reviews of Anthropology, 1998 Annual Reviews (en) (U.S. $ 20)\n↑ Random House Webster's College Dictionary\n↑ An Here, Plougastell-Daoulaz, 2001 ISBN 978-2-86843-236-0\n↑ ÉTIENNE Guy, Geriadur ar stlenn, Preder, Plomelin, BZH, 1995, p. 211 ISBN 978-2-901383-14-7\n↑ DAWKINS Richard, The Selfish Gene, Oxford Paperbacks, 1989, ISBN 978-0-19-286092-7 (en)\n↑ MOSTERÍN Jesús Filosofía de la cultura / The Philosophy of Culture, Alianza Editorial, Madrid, Spagn, 2007 ISBN 978-84-206-2753-3 (es) (en)\n↑ WILSON Edward O., La sociobiologie, Éditions du Rocher, Paris, 1987 ISBN 978-2-268-00536-2 (fr)\n↑ SAPIR Edward, Le langage, troet gant Solange Marie Guillemin, Payot, Paris, 2001 ISBN 978-2-228-89490-6 (fr)\n↑ DUNBAR Robin I, Grooming, Gossip and the Evolution of Language, Harvard University Press, SUA, 1997, ISBN 978-0-674-36334-2 (en)\n↑ ERIKSON Erik H., Enfance et société, Delachaux & Niestlé, Paris, 1976 ISBN 978-2-603-00084-7 (fr)\n↑ LINTON Ralph, Le fondement culturel de la personnalité, 1945 Université de Québec à Chicoutimi (UQAC) (fr)\nBENEDICT Ruth, The Chrysanthemum and the Sword (Patterns of Japanese Culture), Mariner Books, SUA, 2006 ISBN 978-0-618-61959 (en)\nLe Chrysanthème et le sabre, Philippe Picquier, Paris, 1998 ISBN 978-2-87730-234-0 (fr)\nCUCHE Denys, La notion de culture dans les sciences sociales, Repères, La Découverte, Paris, 2010 ISBN 978-2-7071-5883-3 (fr) IUFM Paris]\nDURKHEIM Émile, Les règles de la méthode sociologique, 1895, adembannadur Flammarion, Paris, 2010 ISBN 978-2-08-122309-7\nMinistère de la Culture (fr)\nAdtapet diwar « https://br.wikipedia.org/w/index.php?title=Sevenadur&oldid=1974803 »\nKemm diwezhañ d'an 6 Meu 2022 da 09:47


Bridge (poltreder) - Wikipedia\nBridge Lumix DMC-FZ50 ha Sony DSC-H7\nAr Bridge a zo ur poltreder a renker etre ar c'hompact hag ar refleks. Tenn a ra kalz d'ar refleks a fed tres diavaez, met tostoc'h eo deus ar c'hompact pa seller e diabarzh ar voest\nAr zoom a vez bras a-walc'h warno peurvuiañ, bizet e vez evel war ur refleks pe dre ar skramm a zo a-dreñv ar benveg. An difoc'h bras a zo etre ar bridge hag ar refleks a zo an doare da gas ar skeudenn: war ur refleks e buker dre ur melezour pe ur prism o adkas ar wirionez, war ur bridge avat e weler atav dre ur skramm. ouzhpenn-se, n'eus ket tu da cheñch ar ferennegoù war ur bridge.\nE penn kentañ 2008 e kaver potrejerioù bridge etre 6 Mpx ha 12 Mpx (megapixel), gant ur zoom etre x6 ha x18. Gwerzet e vezont d'ur priz izeloc'h eget ar refleks, ret eo gouzout memestra n'eo ket ken koulz ferennegoù ar binviji-se gant re ar refleks.\nAdtapet diwar « https://br.wikipedia.org/w/index.php?title=Bridge_(poltreder)&oldid=1482008 »\nKemmoù diwezhañ degaset d'ar bajenn-mañ d'an 4 Ebr 2013, da 23:53.


Pajenn:Crocq - Klenved ar medalennou, 1908.djvu/25 - Wikimammenn\nPajenn:Crocq - Klenved ar medalennou, 1908.djvu/25\npiou o koms gant an aotrou person. Ha dioc’htu, krak ! ez oun bet diskuilhet, ha kaset va hano da Gemper, da gaout ar « Prefet », Hag an tammig kresk a dleen da gaout war va faeamant a benn ar bloaz neyez a zo chommet a-drenv, siouaz d’am yalc’h louedet !\nYa, ya ! Dek gwech evit eur wech em eus klevet ar zorc’hen-ze diganit. Mes deus tre en ti e-lec’h chomm aze toull an nor, o korronki gant an avel da gonta randonerez mam-goz. Lavar dvin ’ta penoz emout ganti.\nMe ? Penoz emoun ganti ? Etre fall ha mat, pe ma karez gwelloc’h, dalc’hmad etre mont ha dont. Va divesker, va breur paour, ar re-ze eo ar gwasa evidoun. An hi ni gleiz, hounnez a zo o laza ac’hanon. Va gwreg, skuiz o klevet ac'hanon ato klem-diglem, ne ra nemet terri va fenn d’in ha bouzara va diouskouarn o klask lakat ac’hanon da c’houlen eun devez bennak da ziskuiza. Ya, mes, me oar re vad, pa garin klemm pe goulen eun dra bennak, e vezo lavaret d’in mont da bourmen. Ha c’hoaz va brasa aoun eo na vefe diframmet va zammig bara diganin eus tre va ginou,\nAlo ! Alo ! Jakou, paour kez Jakou, ha piou a gav d’it en defe ar galon da ober kemend-all d’it ? Den ebet n’en defe eun hevelep krizder.\nNan, den ebet ne rafe, mes ar Gouarnamant ne lavaran ket !\nAr Gouarnamant, ar Gouarnamant ! Eun eston\nAdtapet diwar « https://br.wikisource.org/w/index.php?title=Pajenn:Crocq_-_Klenved_ar_medalennou,_1908.djvu/25&oldid=100820 »\nKemmoù diwezhañ degaset d'ar bajenn-mañ d'an 6 Ebr 2017, da 09:27.


Er gloër son ha véritable hum gave surtout én humilité a grechenéah - Wikimammenn\nEr gloër son ha véritable hum gave surtout én humilité a grechenéah\nJ.-M. Galles, 1829 (p. 43-47)\n◄ Græceu en Eutru Doué a zou aveit er-ré humble Er gloër son ha véritable hum gave surtout én humilité a grechenéah Un inean humble a zou soignus de guhein doh deulegat en dut er péh mé ma dirac deulegat en Eutru Doué ►\nEr gloër son ha véritable hum gave surtout én humilité a grechenéah.\nER guirieu a béré en hum chervigeas en Æl, én ur gonze doh Mari, n’hum accordent quet guet er santimanteu é deoai a nehi hé hunan.\nHé inean hum gavas én un trouble santel, ha hi a zougeas, haval-é, ne vehai bet trompet hé deulegat dré er péh a uélai, pé ne vehai bet quement-cé unan a ardeu er goal-speret.\nEn Æl a larai dehi é oai beniguet drès en ol groagué. El ma credai é oai en izellan a nehai ol, ne gomprenai quet é éellai hé mélein ér fæçon-zé.\nEn Æl-cé a annonçai même dehi en é deoai cavet græce dirac en Eutru Doué, énemp fæçon ma hai de zonnet de vout é vam, mar carzai rein hé houssantemant.\nHac é uélet er rang ihuel de béhani é vennér hé seuel, Mari hum humili hac hum gave rai eurus éellein doug en hanhue a vatéh en Eutru Doué.\nO hui ! péhani ne hùannadet meit arlerh er gloër, Mari a zesq deoh mèn en er havehet. Er gloër véritable ha son a gonsist doh hum izellat, revé ma el lar Doué ean-memb. Scriuet-é : En hani a zou er bihannan én hou mesq a zou er brassan.\nEr vrastet-cé a zou non pas hemp quin son, mæs sûr-é hoah ; hanni n’hé disputou deoh, ha ne chongeou a hé lemel guenoh.\nÉn ur zonnet de vout er bihannan, hui a zei de vout er brassan ; rac én ur gredein penaus a hanoh hou ç’hunan n’en doh ha n’éellet nitra, er greden-cé, doh hou izellat, hou saüou tremaha Doué a hanaüehet eit er vamen ag en ol madeu.\nHui a éellou nezé comptein ar buissance en Eutru Doué guet ur gonfiance sel-fermoh, ma quemér pligeadur é creihuat er-re goann.\nOpen en humilité a virou dohoh ag hum zezinourein, dré œvreu disprisable, èl ma ra er-ré a zou conduyet dré en ambition hac en orgueil. A ean zou dén disprisaploh eit en hani n’en dès quin desir meit a hum seuel, ha ne glah meit bout mêlet.\nEn humilité hou lacou drès er respect ag er bed ha drès chongeu væn en dut de béré é larehet guet en Abostol : Aveit on-mé, ne vern quet calz teign a hui em jugeou ; ne mès meit ur Juge, aveit laret erhat, hac er Juge-cé a zou en Eutru Doué.\nHi a reï deoh sellet guet disprisance en inourieu ag er bed-men ; rac deustou d’ou splandér, hui a uélou é mant faus ha trompus.\nHi hou tougou, non pas de glah bout quement èl hou nessan, mæs d’en inourein ha d’er gùélet hemb poén drès oh, pé dré er rang, pé dré en estime a rér a nehou.\nEn humilité a zou un dra izel dirac deulegat mab-dén, rac ma juge a guement tra zou dré er squêndeu, ha n’en dès meit er péh a gouéh édan d’ai a douche é galon ; neoah é ma unan ag er vertuïeu capaplan de formein caloneu noble ha bras.\nAg en ol vertuïeu, en humilité é en hani a verche er speret donnan hac en inean crihuan.\nMæs surtout en humilité e reï deoh er muihan havaledigueah doh Jesus-Chrouist Doué ha Dén, ha péhani e zou er vamen ag er gùir brastet hac ag er gùir gloër.\nJamæs mab-dén n’en dé brassoh hac inouraploh eit a pe laca poén d’hum réglein ar er scùir divin-zé ; ha n’en domb jamæs havalloh doh t’ou eit a p’en domb humble hac a pe gâramb en humiliation, a p’hum humiliér.\nJesus e oai humble ; ean a gârai en humiliation, rac ma ouyai péguement é rantai dré-zé gloër d’é dad.\nEn effet én amzér a humiliationeu Jesus-Chrouist é en dès disclériet en Tad Eternel é oai guet-ou é oai é gomplaisance hac en dès en Ælet cannet : Gloër de Zoué é lein en nean.\nMar doh humble èl Jesus, Doué a vou glorifiet. A ean a zou nitra gloriussoh eit labourat de gresquein gloër en Eutru Doué.\nRouannés en nean, hui é péhani en dès hum accomplisset én ur fæçon quer splan er guirieu-men : En nemb hum izella a vou ihuelleit, ha péhani a zou bet saüet sel-ihuelloh ma hoh bet humploh, obtenet-teign er græceu necessær eit diouriennein en orgueil em mæstroni.\nAllas ! ne mès bet beta hinihue meit en apparance ag en humilité, ha ne mès groeit seblant a vout humble, meit aveit gouni estime en dut, péré ne vern péh quer corromplet-int, a zispris er-ré orgueillus.\nObtenet-teign un humilité sincér péhani a lacou perpet me faiblesse dirac men deulegat, a raï deign, èl oh, clah gloër en Eutru Doué é pep tra, n’em bou espérance meit é Doué, souplein é pep tra édan é volanté ha méritein dré-zé estime en Eutru Doué ean-memb, mamen uniq a vrastet hac a vérit.\nAdtapet diwar « https://br.wikisource.org/w/index.php?title=Er_gloër_son_ha_véritable_hum_gave_surtout_én_humilité_a_grechenéah&oldid=105746 »\nKemm diwezhañ d'an 15 Eos 2017 da 14:06\nKemmoù diwezhañ degaset d'ar bajenn-mañ d'an 15 Eos 2017, da 14:06.


Diazezadur Maeght - Wikipedia\nE 1964 e voe bet savet an diazezadur Maeght gant Aimé Maeght hag e wreg Marguerite. Lec’hiet eo e su Bro Frañs e Saint-Paul de Vence. Ennañ e vez adkavet meur a oberenn gant arzourien brudet-kenañ : Joan Miró, Alberto Giacometti, Georges Braque, Alexander Calder… ur gwir lec’h arzel eo.\n1 Aimé Maeght\n2 An diazezadur\n3 An arzourien\n3.1 Mignoned ar penn-kentañ\n3.2 Ur strollad o vrasaat\n4 Taol Micher\nAimé Maeght[kemmañ | kemmañ ar vammenn]\nGanet e voe Aimé Maeght d’ar 27 a viz Ebrel 1906 e Hazebroek e norzh Bro Frañs. E dad a rae war-dro an hentoù-houarn. Kollet en deus e dad goude ar brezel bras hag desavet eo bet gant e vamm. Da zaouzek vloaz hanter eo bet kaset d'ur skolaj tresañ e kêr Nimes. E fin e studioù en deus gellet tapout un diplom war an tresañ (maendreserezh dreist-holl). E 1926 e krogas da labourat. Degemeret eo evel tresour-lizherenner e ti moulañ Raubody, e kêr Cannes. Aze e teskas pep tra. E 1927 e ra anaoudegezh gant Marguerite, ur plac’h eus ar Su, ha dimeziñ a reas ganti er memes bloavezh. Adrien, o mab kentañ, a voe ganet e 1930. Goude bezañ bet labouret en ti moulañ e-pad dek vloaz, e krouo ur stal benvegoù poltredi e Cannes. Anvet e vo Arte. Etre 1940 ha 1943 e sikouras an arzourien da adpakout o zaolennoù chomet e norzh Bro Frañs. Gant e labour, e c’hellas mont ha dont evit sikour an arzourien: tud evel Henri Matisse, Fernand Léger, o deus laosket o labourioù e ti Aimé. Meur a zeskaouer o deus fiziet o zaolennoù en Aimé: pa’z eo marvet an deskaouerion-mañ eo bet roet an holl daolennoù pe livadurioù dezhañ. E 1953 e varvas unan eus e vibien. Gant e vignoned arzourien e krouas neuze un diazezadur arz : evit Aimé eo al lec’h-mañ un ti evit an holl arzourien, evit ma vefe ul lec’h evit an holl daolennoù. E 1964 e vo krouet an diazezadur. Mervel a reas Aimé Maeght d’ar 5 a viz Gwengolo 1981.\nAn diazezadur[kemmañ | kemmañ ar vammenn]\nE 1953 e varvas unan eus mibien Aimé ha Marguerite. Dipitet int eus pep tra, ne gavjont blaz ebet d’ar vuhez ken. Kaset int gant o mignoned da weladenniñ diazezadur bras ha anavezet er bed a-bezh : Barnes, Philips… Du-se e teu ar mennozh da Aimé da sevel un ti evit an holl arzourien dedennet. C’hoant en deus krouiñ ul lec’h eskemm etrezo. Mennozh kentañ ar c’houplad a oa se. Etre 1953 ha 1960 e kemer ar mennozh un stumm brav. Meur a arzour a zo dedennet ganto ha c’hoant o deus kaout un ti eskemm evit gellet en em welout, komz, diskouez o labourioù (Prevert, Miro, Braque, Léger, Calder…). E 1960 e krog al labourioù. E penn ar chanter eman Sert, un arzour spagnolek, gant meur a arkitektourien. An arzourien all a glask en em skoazellañ. Evit an holl labourerien e vefe ret d’ar chanter bezañ echuet a benn dek vloaz : echuet e vo e pevar nemetken. Sert a sav ar savadur hervezh al lec’h: klask a ra reiñ arz d’al labour ha d’ar savadur. Ar pezh a sikouro ar strollad eo e c’hell Aimé paeañ an holl labourioù : arc’hant en deus gounezet gant Arte hag gant e labour en ti-moulañ. Ar chanter a zo bras meurbet. Kaset e vez tro dro 300 000 maen ruz eus ar vro evit sevel ar savadur. Digredabl eo priz al labourioù met chom a ra Aimé e penn ar c’hoari : klasket en deus ar stad reiñ arc’hant dezhañ met nac’het en deus, rak c’hoant en doa e vefe maez ar stad eus an afer-mañ.\nAr savadur a zo bet savet ivez gant preder an arzourien : adkavet e vez arz meur anezho el lec’h. Giacometi ha Miro o deus savet ul lodenn vras eus al lec’h, gant ar porzh hag ar mil-hent-dall. Evit an holl arzourien, an diazezadur a zo ul lec’h sakr, ul lec’h eskemm. N’eo ket ur mirdi e penn-kentañ. E-barzh « Maeght », skrivet gant Yoyo Maeght, e welomp mat ar preder a zo gant al lec’h-mañ. La fondation n’est pas un musée mais “un univers” dans lequel l’art moderne pourrait trouver sa place et son arrière monde qui s’est appellé jadis le surnaturel. Aze e welomp peseurt mennozh a zo ganto. Templ an arz eo an diazezadur-mañ, eus an holl stummoù: barzhonegoù, livadurioù, kizelladurioù… an diazezadur-mañ en deus un teskaouad modern ha disheñvel kenañ war un dro. Adkavet e vez meur a stumm arz eus ar bed a bezh. E 1965 e voe savet nozvezhioù an diazezadur. E pad nozvezhioù zo eus ar bloaz, ur stumm all eus an arz a deue en diazezadur Maeght : dansourien (dreist holl dansourezed), muzisianed, a teue da lak ur spered plijus. War sonerezhioù modern e veze dañset dansoù ar mare. Du-se e veze a wechoù tud evel Pierre Bouler, Tenakis... Memes m’az eo marvet Aimé Maeght e 1981, memes m’az eo marvet meur a arzourien, e chom bev atav ar spered Maeght. Arzourien nevez a zo aet da labourat gant diskennidi ar familh. Hiziv an deiz eo al lec’h ur mirdi anavezet kenañ. Chom a ra distag eus ar stad. Ul lec’h sakr eo c’hoazh evit meur a den : chomet eo bev spered Aimé Maeght.\nAn arzourien[kemmañ | kemmañ ar vammenn]\nMignoned ar penn-kentañ[kemmañ | kemmañ ar vammenn]\nAimé Maeght a oa mignon kenañ gant meur a arzour. Tro-dro dezhañ e oa meur a zen anavezet: Jacques Prévert, Fernand Léger, Pierre Bonnard, Henri Matisse, Georges Braque, Alberto Giacometti, Marc Chagall, Alexander Calder, Joan Miró. Ar re mañ a zo bet arzourien bouezusañ an XXvet kantved. Savet o deus taolennoù, kizelladurioù, brav-eston. Sikouret o deus anezhañ da sevel al lec’h, da ginklañ anezhañ, da leuniañ ar savadur gant arz. Ur spered kreñv a oa etre an holl. Gwelet e veze anezho etrezo, o tabutal, o farsal. Ur strollad kreñv kenañ e oa. Ar skoazell mañ en deus sikouret Aimé d’en em dennañ eus marv Bernard, ha da sevel an diazezadur-mañ.\nUr strollad o vrasaat[kemmañ | kemmañ ar vammenn]\nAbaoe un nebeud bloavezhioù eo brasaet ar strollad. Krouerien ar strollad a zo marvet, pe re gozh evit kendec’hel. Met tud yaouank a zo o tont. Arzourien evel Ellsworth Kelly, Pablo Palzuelo, Jean-Paul Riopelle, Saul Steinberg, Richard Lindner, Antoni Tapies, Eduardo Chillida, François Fielder, Paul Rebeyrolle, Pol Bury, Pierre Alechinsky, Valerio Adami, Jacques Monory, Gérard Gasirowski, Aki Kuroda, Manolo Valdès, Marco del Re, o deus brasaet ar strollad kozh. Chom a reont war ar spered kozh eus an traoù ha chom a reont feal d’ar mennozhioù kozh.\nTaol Micher[kemmañ | kemmañ ar vammenn]\nAr savadur a zo un taol micher he unan. Savet eo en un doare arzel, gant livioù ar vro. War ar savadur vamm e vez daou “impluvium”. Servijout a reont da zerc’hel an dour. Er savadur ez eus meur a sal gant taolenoù eus chagall ha leger, gant kizelladennoù giacometti, calder ha miro. Savet eo bet ur porzh gant Giacometti e lec’h e vez adkavet lod eus e taolioù micher pennañ. Miró en deus savet ur mil hent dall. Ar savadur a zo leun a arz. Arz eo e unan. Al lec’h a zo un arz.\nAdtapet diwar « https://br.wikipedia.org/w/index.php?title=Diazezadur_Maeght&oldid=1809306 »\nKemmoù diwezhañ degaset d'ar bajenn-mañ d'an 26 Her 2018, da 10:40.


DELLA™ Truck transport from Yekaterinburg to Voronezh (find backway trucks for freight transportation Yekaterinburg - Voronezh)\n29.03–29.05 Available and backway transport. Truck transport Sverdlovsk Oblast — Voronezh Oblast\nArtyomovsky (RU) — Voronezh region. (RU) tilt 22 t 90 m³\nKamensk-Uralsky (RU) — Voronezh region. (RU) tilt 20 t 90 m³\nAsbest (RU) — Voronezh region. (RU) tilt 22 t 90 m³\nAlapayevsk (RU) — Voronezh region. (RU) tilt 22 t 90 m³\nNizhny Tagil (RU) — Voronezh region. (RU) tilt 20 t 90 m³\nYekaterinburg (RU) — Voronezh region. (RU) tilt 20 t 90 m³\nPervouralsk (RU) — Voronezh region. (RU) tilt 20 t 90 m³\nYekaterinburg (RU) — Voronezh region. (RU) tilt 22 t 90 m³\nUrals (RU) — Voronezh region. (RU) refrigerator truck 5 t 30 m³\nTrucks for truck transport Sverdlovsk obl. — Voronezh obl., nearby regions:


Ginea-Bissau - Wikipedia\n(Adkaset eus Ginea Bissau)\nEvit sterioù all ar ger Ginea, gwelet amañ.\nGinea Bissau (Republik Ginea Bissau ent-hir, República da Guiné-Bissau e portugaleg, yezh ofisiel ar vro) zo ur stad eus kornôg Afrika, paket etre Senegal en hanternoz, Republik Ginea er c’hreisteiz hag er reter, hag ar Meurvor Atlantel er c’hornôg.\nGer-stur : "Unidade, Luta, Progresso" (Portugaleg)\n"Unvaniezh, Stourm, Araokadur"\nKan broadel: Esta é a Nossa Pátria Bem Amada (Portugaleg)\n(ha kêr vrasañ) Bissau\n- Prezidant Umaro Sissoco Embaló\n- Kentañ Ministr Nuno Gomes Nabiam\n- Diskleriet 24 Gwengolo 1973\n- Anavezet 10 Gwengolo 1974\n- Hollad 36.125 km² (136vet)\n- Dour (%) 22,4\n- istimadur Gouere 2005 1.586.000 ()\n- niveradeg 2002 1.345.479\n- Stankter 44/km² (154vet)\n- Hollad $1,167 miliard (165vet)\n- Keidenn $736 (177vet)\n0,349 (izel) (173)\nLur CFA (XOF)\nEn em ledañ a ra war 36 120 km2 ha poblet eo gant ouzhpenn ur milion a dud (1 345 479 a annezidi e 2002). Bissau eo ar gêr-benn.\nIzel eo ar braz eus douaroù ar vro : e 300 metr uhelder emañ al lec’h uhelañ. Dirak aberioù ar stêrioù Geba ha Corubal en em astenn an inizi Bijagós.\nGwechall e oa eno rouantelezh Kaabu (Gabú), un tamm eus Impalaeriezh Mali, a gaver roud anezhañ betek an XVIIIvet kantved. Tamm-ha-tamm e voe trevadennet an arvor gant Portugaliz, a rae kenwerzh ar sklaved eno. Met ne voe ergerzhet an diabarzh nemet en XIXvet kantved. Neuze e teuas an douaroù a ya bremañ d’ober Ginea-Bissau hag ar C'hab Glas da vezañ un drevadenn eus Portugal, kelc’hiet gant trevadennoù gall. E 1956 e krogas stourm ar Partido Africano da Independência da Guiné e Cabo Verde (PAIGC) evit an dizalc’hiezh. Dont a reas Ginea-Bissau da vezañ ur stad dizalc’h d’ar 24 a viz Gwengolo 1973, hag anavezet e voe ar stad nevez gant Portugal e 1974.\nAr portugaleg eo yezh ofisiel ar vro met ne vez kaozeet nemet gant un niver bihan a dud. Fula ha Mandinka zo yezhoù a vez kaozeet gant kalz tud, dreist-holl en hanternoz ar vro. En arvor e vez kaozeet kreoleg Ginea-Bissau (kriol), gant tud a bep seurt, en o zouez diskennidi Portugaliz hag Afrikaned (Mestiços) ha tud deuet eus Makao.\nRannet eo Ginea-Bissau en 8 rannvro hag un tolead emren :\nBissau (tolead emren)\nAdtapet diwar « https://br.wikipedia.org/w/index.php?title=Ginea-Bissau&oldid=1913223 »\nKemm diwezhañ d'an 15 Her 2021 da 10:26\nKemmoù diwezhañ degaset d'ar bajenn-mañ d'an 15 Her 2021, da 10:26.


Charlene - Wikipedia\nUn anv saoznek eus SUA eo Charlene.\n3.2 A bep seurt\n3.3 Evel Charlène\nDont a ra eus an anv Carleene, deuet eus an anv gallek Caroline, diwar gemmeskañ gant Charles.\nDegouezhet eo an anv evel Charlène e galleg, diwar fallzistagadur an anv stadunanat, pe ar fall droidigezh anezhañ, e filmoù skinwel ar bloavezhioù 1980 o deus pinvidikaet an anvioù-badez gallek (Brandon, Sue Ellen, Steve...). Diwar-se e vez skrivet Charlaine, Charlenne bremañ ivez, hag a-wechoù Charline.\nCharlene Choi, kanerez eus Hong Kong\nCharlene Keeler, skrivagnerez stadunanat\nCharlene Spretnak, skrivagnerez stadunanat.\nCharlene, pe Charlene Marilynn D'Angelo, kanerez eus Kalifornia\nCharlene, pe Charlène de Lange, kanerez eus an Izelvroioù\nCharlene & Natasha, kanerien eus Malta\nCharlene de Carvalho-Heineken, merc'h pinvidik\nCharlene Wittstock, neuierez suafrikan, bremañ pried Albert II Monaco ha priñsez kenseurt.\nEvel Charlène[kemmañ | kemmañ ar vammenn]\nCharlène Jean, treserez c'hall\nCharlène Neufcœur, neuierez c'hall\nCharlene gant Anthony Hamilton\nCharlene (I'm Right Behind You), gant Stephen And The Colberts\nAdtapet diwar « https://br.wikipedia.org/w/index.php?title=Charlene&oldid=1515203 »\nKemmoù diwezhañ degaset d'ar bajenn-mañ d'an 30 Mez 2013, da 02:34.


Minecraft - Wiki Brezhoneg 2022 - Study in China - DUHOCTRUNGHOA.COM\nMinecraft zo ur c'hoari video bet krouet gant Markus Persson ha diorroet gant Mojang. Er c'hoari ez eo ret bevañ an hirañ ar gwellañ en ur bed. Graet eo ar bed gant bloc'hoù (douar pe netra).\nBed ar c'hoari a zo savet gant bloc'hadoù 3-ment simpl, pep hini anezho o aroueziañ materi disheñvel: douar, dour... An tu a zo d'ar c'hoarier da gemmeskañ, da nullañ anezho kement ha ma fell dezhañ. Ur c'hoari dieub-tre eo d'ar c'hoarier. N'eus ket palioù resis da dizhout ret eo d'ar c'hoarier dreist-bevañ ar pellañ ar gwellañ en ur ober ar pezh a fell dezhañ.\nC'hoariet e vez gant un urzhiataer, un Xbox pe ur Playstation 3, ar pal a zo bevañ ha lazhañ tud gant ur c'hleze. Tu zo da grouiñ klezeier gant koad, douar pe maen, arc'hant, aour, lapiz lazuli, redstone, diamant, emrodez, gant un achanterezh pe c'hoazh gant ur c'hreeper.\nUr savadur savet gant ur c'hoarier er c'hoari Minecraft.\nAdtapet diwar « https:https://www.duhoctrunghoa.com/wiki/index.php?lang=br&q=Minecraft&oldid=1911945 »\n🔥 Top keywords: Carles PuigdemontDegemerDibar:KemmoùDiwezhañDibar:KlaskPeoc'hOmbroneDeiziadur gregorianKaozeadenn Implijer:Llywelyn2000LWikipedia:SkoazellIrakWikipedia:Porched ar gumuniezhSiropQEostKerdizIranRBrezhonegISO 8601GGwalennoù a c'halloudTZDuDeizMaeDeiziadur hebraekOmbrone (departamant)\nKemm diwezhañ d'an 28 Gwe 2021 da 09:28\nKemmoù diwezhañ degaset d'ar bajenn-mañ d'an 28 Gwe 2021, da 09:28.


Breizhiz yaouank e Geneva | YA! Keleier e brezhoneg - kazetenn sizhuniek enlinenn\nKeleier » A-nevez » Breizhiz yaouank e Geneva\nBreizhiz yaouank e Geneva\n15 / 12 / 2017 | A-nevez, Keleier Breizh | Commentaires fermés sur Breizhiz yaouank e Geneva\nEus an 28/11 d’ar 1/12 e oa aozet e Palez ar Vroadelezhioù e Geneva, an 10vet Forum diwar-benn goulennoù e-keñver ar minorelezhioù.\nKenstroll Breizh a stroll meur a gevredigezh taolennet diwar oberezhioù lusket gant yaouankizoù e Breizh. Nevez-krouet eo bet ar strollad-mañ, gant ar pal dezhañ mont dindan anv Breizh evit luskañ goulennoù a-zivout ar minorelezhioù. Aozet eo ar forum gant Komiserdi-Uhel Gwiroù mab-den en Aozadur ar Broioù Unanet.\n“Yaouankiz minorel : etrezek kevredigezhioù enkaelaet ha lies”, sede tem ar forum ar bloaz-mañ. Er stern-se e oberata ar c’henstroll : ar forum ‘voe un degouezh da eskemm gant yaouankizoù eus minorelezhioù broadel, kenedel, relijiel ha yezhel. Meur a ahel a voe : an deskadurezh, kemer perzh er vuhez foran, ar mediaoù ha peoc’h ha stablided.\nDre ar Forom se e kemeras perzh Kenstroll Breizh er Programm diorren padus votet e 2015 gant broioù ar bed en ABU. Bodañ ar broioù hag ar pobloù evit gwellaat kondisionoù buhez an holl” eo ar pal. Rann 4 ar programm-se a gustum aliañ ar broioù ha pobloù ar bed da “greñvaat ar strivoù evit mirout ha gwareziñ ar glad sevenadurel hag endro ar bed.”\nTud disheñvel a oa dileuriet gant o c’hevredigezh evit kemer perzh er forum : Jean Brichet hag Azenor Kallag evit kenstroll « Brezhoneg er skol-veur », Morgane Lincy ha Florian Leduc evit kevredigezh « Faouell Breizh », Manon Le Gourrierec evit « JPL film, » Clément Guillanton hag Erell Lhopiteau evit kevredigezh « Nidiad Breizh, » Enora Molac evit « Radio Bro Gwened », ha Stuart Lesvier ha Victor Gallou evit UDB yaouank. Ar c’henstroll a labour gant Stephanie Stoll ha Carmen Le Bris (Diwan) war ar pezh a sell ouzh an deskadurezh.\nPennad kaoz ganto…\nYa ! : Penaos eo bet savet ar raktres kas ar strollad ?\nKenstroll Breizh : Un ezel deus ar c’henstroll en deus klevet komz deus ar Forum, gant dodenn ispisial ar bloaz-mañ, gwirioù ar re yaouank minorelaet, er bed a-bezh. Ni, Bretoned en em sant a-gevret gant ar sujed-mañ. E miz Gwengolo hon eus divizet krouiñ ur c’henstroll o vodañ tud yaouank mennet, gant liesbarregezhioù war sujed ar c’hleweled, ar yezhoù, an deskadurezh, laouen da grouiñ raktresoù nevez, holl asambles.\nPetra ho peus desket diwar-benn an ABU ?\nK. B. : Desket hon eus e oa ul lec’h gouestlet da vodañ an holl bobloù, ar gwir ganto ezteurel o mennozhioù, fraezh ha sklaer, en ur prantad berr, amzer div vunutenn. Eno e veze kavet ivez dileuridi ar stadoù, ar gwir gante troc’hañ an eztaoladennoù, o implij ar mennad-tamall. Dileuriet e oa Bro-C’hall gant ur stajiad, nebeud a c’halloud gantañ. Peadra d’en em c’houlenn hag-eñ e vo treuzkaset hon eztaoladenn d’ar stad c’hall da c’houde…\nHa war an diorren padus ?\nK. B. : Gouezet hon eus ez eo bet sinet gant ar stadoù ur c’hevrad evit ar bloavezh 2030, meur a bal ganti : en o zouez ar reoù liammet ouzh gwirioù ar minorelezhioù (pal 4, pal 10, pal 11, pal 16), diwar-benn ar c’hemer perzh, ar bevliesseurted hag al liesseurted sevenadurel. Deuet e oamp di dreist-holl da geñver ar gwirioù yezhel, sevenadurel ha tiriadel.\nPetra en deus desket an eil hag egile war ar broioù all a gemere perzh ?\nK. B. : Degouezhioù gwashoc’h a oa e broioù all, e-keñver ar gwask a c’hellomp-ni gouzañv amañ. E-pad ar c’hendiviz zo bet troc’het ar gaoz da vinorelezhioù ‘zo evel Ejipt, Siria, Etiopia, Rusia, Kuba, ha da reoù all ivez. Riskloù a vez gant lod pa eztaolont o c’hudennoù en un doare etrebroadel, dirak dileuridi o stad. Aterset hon eus meur a berzhiad. Embannet o deus ar pezh a lakaont e plas evit mont war-raok gant gwirioù o c’hevredigezh. Alioù hon eus resevet, ha gourc’hemmenoù a-berzh tud levezonus, setu peadra da reiñ youl deomp.\nPetra a vo graet ganeoc’h goude, ez-pleustrek, e Breizh ?\nK. B. : Brasaat ar c’henstroll, o tegemer an holl re a vo gant ar memes temz-spered : luskañ sevenadur ha yezhoù Breizh, o chom digor war ar sevenadurioù ha yezhoù minorelaet all.\nDarempredet hon eus gant dileuriadez Kuzul Europa, gant diskulier arbennikaet an ABU, ha gant stourmerien o lakaat e plas, hiziv an deiz, raktresoù evit kas war-raok o yezh, o sevenadur, hag o wirioù. Rannañ a raimp ar mennozhioù-se war ar rouedad : https://www.facebook.com/ForumDesMinoritesONU/\nUn doare da ziskouez d’ar minorelezhioù all ha d’ar Vreizhiz e c’hell an holl implij o yezh-kalon evit soñjal, huñvreal, ezteurel ha krouiñ. Ur skiant-prenet a-bouez eo bet evidomp kemer perzh er c’hendiviz-se, ha gouzout e c’hellomp sevel hor mouezh o eskemm war al live etrebroadel, e lec’h ma vezomp selaouet gwelloc’h eget er skeul vroadel.


Kaozeadenn Wikipedia:Kannadig ar verourien - Wikipedia\nKaozeadenn Wikipedia:Kannadig ar verourien\nLakait amañ a-is hoc'h evezhiadennoù evit ar verourien mar plij.\n1 Na penn bras, na penn izel e-barzh ar Wiki\n2 Evit sinañ\n3 Arouezennoù dibar\n4 An holl liammoù a gas da Neal\n7 Goulenn barnañ ur merour\n8 Barnañ ha stankañ\n11 Netra nevez\n11.1 Hiraet ar stankadenn\n14 Tagadenn disol\nNa penn bras, na penn izel e-barzh ar Wiki[kemmañ ar vammenn]\nPetra dalvez "gant ur Penn bras". Ma vije ur penn brasoc'h e-touezh ar verourien e vije enep reolennoù ar Wikipedia : ur sistem kendiviz hep penn eo. Pep tra graet gant ar verourien a dlee bezañ asantet mui pe vui gant ar Wikipedourien (hag ar verourien, evel just). Gant votadegoù evit an traoù pouezusañ (kemmañ an etrefas, da skouer). --Ch. Rogel 18 C'hwe 2006 da 13:06 (UTC)[respont]\nGraet em eus gant Penn-Bras evit treiñ ar stadud Bureaucrat e saozneg a gomprenan evel un droienn un tamm goapaus evit ober anv eus ar re ganto ar galloud da envel merourien. Ne raen ket anv eus ar verourien bet dilennet. Klasket em eus un droienn a vije un tamm kevatal. E brezhoneg e reer alies gant an droienn pennoù-bras en un doare goapaus evit ober anv eus tud ganto muioc'h a c'hallloud eget ar re all hep bezañ dreist ar re all evit kelo-se. --Fulup 18 C'hwe 2006 da 13:20 (UTC)[respont]\nDaoust hag eñ ez eus ezhomm eus ur burokrat (burokrad?)? Ret e vije displegañ da betra e servij(fe). D'am soñj e vez dilennet ar "vurokraded" en un dilennadur arbennig. N'on ket evit enebiñ, met e c'houlennañ ma vo graet evel er wikioù all. Treiñ a rae R. H. bureaucrate gant burevour. Kinnig a ran levier. --Ch. Rogel 24 C'hwe 2006 da 15:49 (UTC)[respont]\nEvit sinañ[kemmañ ar vammenn]\nAn doare aesañ evit enskrivañ ur sinadur klok a zo pouezañ war an eil boestig diwezhañ a-us d'ar stern skridaozañ. --Ch. Rogel 18 C'hwe 2006 da 13:06 (UTC)[respont]\nArouezennoù dibar[kemmañ ar vammenn]\nHa galloud a rafec'h ouzhpennañ an esaouenn antroc'hadus pe ar spar antroc'hapl a implijan stank : " ". Trugarez.--Yun 23 C'hwe 2006 da 23:13 (UTC)[respont]\nMat eo --Fulup 24 C'hwe 2006 da 11:49 (UTC)[respont]\nAn holl liammoù a gas da Neal[kemmañ ar vammenn]\nEr bajenn-mañ, mar pouezer war Paotr ez erruer war Neal, mar pouezer war Fulup ez erruer war... Neal. Rognogno 1 Ebr 2006 da 18:36 (UTC)[respont]\nrenket eo bet (ya. me an hini eo ha n'eo ket unan bennaket all --Neal 1 Ebr 2006 da 18:42 (UTC)[respont]\nN'ouzon ket piv a ra war-dro ar skeudennoù. Mat e vike skeudennién ar pennad Anne Frank. Er wiki saoznek zo danvez, a gredan. Klask a rin ober ma-unan, met n'on ket ken barrek-se.Bianchi-Bihan 4 Mez 2006 da 06:52 (UTC)[respont]\nKunujennoù[kemmañ ar vammenn]\nDeuet eo ar merour Neal da ziskargañ e sac'had dismegañs war ma labour er pennad merc'h. Kroget e oa adalek al linenn gentañ. Kontañ gaou a ra. Barn a ra diwar e ziouiziegezh. Darn a glev o fegement evit kalz nebeutoc'h.\nSpontusoc'h-spontusañ e teu ar pennad-mañ da vezañ. Seul vuioc'h ma vez labouret warnañ ganit, seul washoc'h e teu da vezañ. Bremañ eo "gwrac'h" un anv all evit "merc'h"... Hag e galleg eo "bougnoule" un anv all evit "africain" pe c'hoazh "pédé" una anv all evit "homosexuel" 'michañs?. Me gave din e oa te an hini oa bet pedet "furnez" gantañ digant ar re all. Kement hag ober, perak chom hep lakaat "merc'h" da vezañ heñvelster gant "gast" ivez?\n--Neal 22 Du 2006 da 12:59 (UTC)[respont]\nGoulenn barnañ ur merour[kemmañ ar vammenn]\nGoulenn a ran e vefe barnet e emzalc'h gant ar gumuniezh.Bernez Bernioù 22 Du 2006 da 13:19 (UTC)[respont]\nGrevus a-walc'h eo da damalloù. Diaezet eo din kompren peseurt "emdalc'h": n'eo ket ganin-me eo bet lakaet "gwrac'h" da dalvezout ar memestra (pe "anv all") evit "merc'h". Marteze a-walc'h e vez implijet gerioù zo gant tud zo evit talvezout ar memes tra (dres evel ma vez implijet "pédé" gant tud zo da dalvezout "homosexuel" e galleg (lenn mat - n'em boa ket lâret e vez graet kemendall ganit-te) met n'eo ket peogwir e vez implijet gerioù zo gant tud zo e lec'hioù zo evit talvezout traoù all pa vez gerioù all neptuoc'h evit hen ober ma ranont bezañ dastumet evel-hen en un holloueziadur.\nHa peseurt kastiz a c'houlennez? Hag evit peseurt abeg?\nHa ret eo din kas soñj dit eus ar c'hunujennoù personel bet implijet gant implijerion all em c'heñver-me ("kaoc'hañ" en o zouez). Ha goulenn 'toa graet e vijent "barnet" ivez?\nHa ret eo lâret ivez n'eo nemet kazi ganit em bez kudennoù a suert-se?\nHa sur out e komprenez mat petra e krefridi ur merour? Rak bewech ma vez graet un dra bennaket din, ne vern pehini nag e peseurt mod, e savez diouzhtu a-enep. Ha kompren a rez eo un tammig eus labou ar verourion evezhiañ ar pennadoù da diwall rak ma klotfent holl gant palioù ar wikipedia?\nkas da c'houlenn da Paotr ha da Fulup. --Neal 22 Du 2006 da 14:09 (UTC)[respont]\nBarnañ ha stankañ[kemmañ ar vammenn]\nMe 'gav din emañ koulz Bernez Bernioù ha Neal o tiroudañ en afer-mañ. Ma'm eus komprenet mat mont en-dro ar wiki n'eus netra da welet amañ gant un afer "merañ". N'eo nemet daou genskriver ha n'emaint ket a-du war an danvez, un tabut kenskrivañ eo, ha netra ken. War ar wikioù n'hell ket ur merour tapet en un afer tabut kenskrivañ, stankañ e-unan un implijer pa vez bec'h etrezañ hag an implijer-se. Ret e vez dezhañ goulenn digant unan all stankañ unan bennak a zo e gaou. Evit plaenaat an traoù e vefe koulz ober kemend-all amañ. Rognogno 22 Du 2006 da 20:32 (UTC)[respont]\nSevel a ran a-du penn-da-benn gant ar pezh a skriv Rognogno. --Llydawr 22 Du 2006 da 20:47 (UTC)[respont]\nn'on ket bet tapet evel merour met eevl implijer. daosut din bezañ merour am eus c'hoazh ar gwir da gaout mennozhioù personel a-divout temoù zo. abalamour da se em boa krouet ur gont ispisial evit merañ. ar gwirioù merañ avat a van stag ouzh ar gont "Neal" hag abalamour da se eo an anv-se hag a deu war-wel pa vez kaset da-benn oberoù a denn resis d'ar verouriezh (da skouer, stankañ pe gwareziñ ur pennad). a-hend all em eus klasket implijet ar gont Neal evit sinañ traoù em anv-me hag ar gont "Merour" evit traoù a denn d'ar verouriezh (a-wezhoù avat e vez ankounac'haet ganin dilugañ hag adlugañ). ret eo lârete ivez eo bet klasket ganin diskoulmañ tabutoù, evel merour, dre arguzenniñ. bewech m'eo bet rebechet un dra bennaket din pe kavet fall un dra bennaket bet graet ganin evel merour (gant implijerion resis-tre bewech e ranker anzav ivez) em eus klasket displegañ ar rag hag ar perag. ha n'int ket ral ar gwezhoù bet anzavet ganin ne oa ket ar gwir ganin ha reizhet ar pezh am boa graet en ur c'houlenn, aliesig a-walc'h bezañ digarezet. Kas da benn ur votadeg evit gallout dont a-benn da sioulaat un tabut a zo un dra diaezet d'ober hag aet on skuizh oc'h ober ma seizh gwellañ ha neuze bezañ taget ha tamallet en-dro (pas ganit). Ha n'on ket a-du evit ma vefe lâret e vefen ken kiriek evit tud all da stad an traoù, rak ne lâran ket eo bet kemeret divizoù mat ganin atav, met d'an nebeutañ em eus o displeget hag arguzennet ha n'em eus ket bet taget na kunujennet hini ebet all. Ar memes tra n'haller ket lâret diwar-benn tud all. Ha geo, tennañ a ra d'ar merañ - rak ur wezh bet votet war un tem resis eo d'ar verourion lakaat an diviz e plesutr, hag diazet-tre eo bet din gallout hen ober. Kentoc'h evit kinnigoù stummoù resis evit anvioù departamantoù zo, da skouer, e vez taget ar pezh a vez graet ganin hag gant ar re all. Un afer merañ an hini eo pa vez lâret geveir diwar-benn implijerion/ezed all, ha merourion pe get e vefent. Ha geo, un afer merañ an hini eo evezhiañ ma vefe savet mat pennadoù hervez diazezoù pennañ ar wikipedia - da skouer, enteuziñ pennadoù bet savet evel ma vije ar wikipedia ur geriadur. Ur pikol fazi am eus graet avat evel merour, hen gwelet a ran bremañ. Kentoc'h evit klask arguzenniñ gant tud a fell dezhe plantañ reuz e vije bet ret din o stankañ kalz abretoc'h ma mat pell zo dres evel ma vez graet war wikipediaoù all am eus bet tro da labourat warne. Aet on skuizh a-benn ar fin. Labouret eo bet kalz ha didrouz a-walc'h ganin a-hed ar wezh ha betek ma oa deuet da plantañ reuz daou implijer reis ec'h ae an traoù madig a-walc'h en-dro pe a-drugarez din pe en depsed din. N'on ket a-du na tamm ebet evit sammañ war ma chouk kiriegezh an afer-mañ. Evel am eus bet lâret a-raok ivez, prest on da gaozeal, da sealou, da arguzenniñ, da reizhañ, d'ober ha da adober, da sikour ma me oar me, met n'on ket prest da c'houzañv kunujennoù pesonel bemdez evit klask lakaat brud fall war ma fenn. War ar wikiaoù all martez ne c'hell ket ur merour bezañ tapout en un afer kenskrivañ, met war ar wikiaoù all ez eus muioc'h evit ur merour oberiant 'michañs ivez. Una fer all eo ivez displegañ perak e ra ur merour ar c'hemm-mañ'r-c'hemm ha bezañ taget ha kunjennet ez-personel. Ar gwir en deus pep hini, merour pe get, d'en em difenn. Ha dre ma n'eus merour oberiant ebet nemedon hag en deus kastizet seurt emdalc'hoù em eus bet ranket hen ober me ma-unan. N'eus forzh penaos, mar kendalc'h an traoù evel-se ec'ha an kuit ha setu tout. N'on ket evit bezañ taget ha kunujennet ha neuze rankoutr gouzañv bezañ lakaet da giriek ivez. Traoù all am eus d'ober. Savit ur votadeg, votit ha barnit ha mat pell zo. --Neal 22 Du 2006 da 20:57 (UTC)[respont]\nDipitet[kemmañ ar vammenn]\na-drugarez d'an implijerion Bianchi-Bihan ha Bernez Bernioù hag an tagadennoù personel mezhus bet lañset gantañ em c'heñver didruez ha dibaouez emañ ar wikipedia war-nes koll unan eus an implijerion goshañ, gantañ bet savet ar muiañ a bennadoù hag ar muiañ a embannoù ha degasadennoù dre vras, hep disoñjal ez eus anezhañ ar merour oberiant nemetañ. gwazh a se evit ar raktres. gwell a se evidon - muioc'h a amzer 'mo evit ober war-dro traoù all. --Neal 23 Du 2006 da 07:05 (UTC)[respont]\nAnat eo n'haller ket asantiñ da dagadennoù personel e nep doare, met re anat eo ivez e vez re brim gwad BB da vont e dour. Ne dalv da netra eta mont da glask mont war e chouk raktal. N'omp ket war vetek pemp munut gant hon holloueziadur ha koulz e vefe gortoz na vefe echu gant e labour war bennadoù 'zo a-raok klask abeg enno, ha lakaat anezho da geitañ gant ar reolennoù (na pet ha pet pennad all a zo evel-se!). N'eo ket gant tabutoù pe gant rendael e teuio tud all da gemer perzh er raktres.Rognogno 23 Du 2006 da 12:13 (UTC)[respont]\nA-gengred on ganit Neal, ha mezhus ez eo emzalc'h implijerien 'zo. Emichañs e teui buan endro eus da vakañsoù di-wiki, gant youl ha startijenn evit kregiñ en-dro barzh al labour! A galon, Benoni 23 Du 2006 da 13:10 (UTC)[respont]\nSioulaomp[kemmañ ar vammenn]\nPellik on bet hep gellout kemer perzh er wiki ken, paket ma oan gant kalzik a draoù all. Brav-kaer eo aet an traoù war-raok er mizioù tremenet. Gwelet a ran ez eus bet un tamm tabut etre implijerien zo. Klask a rin lakaat an amzer ret evit lenn pep tra ha kompren petra zo c'hoarvezet. Ar c'hentañ soñj a zeu din koulskoude tra eo ez eus ezhomm da sioulaat evit ma c'hallfe pep hini kenderc'hel da gas an traoù war-raok eus e du evit mad an holl. Fulup 5 Kzu 2006 da 22:04 (UTC)[respont]\nUn tamm mat a furnez a oa er c'homzoù-se, met n'int ket bet komprenet gant an holl.\nEvit sioulaat e vije ret komz. Ha pa vez mouget mouezh an dud (serret o c'hontoù), tud a sav un toullad mat a bennadoù (ma vije graet ar gont?) ne vez ket komzet: nac'h komz kentoc'h. Gant digarezioù brav evel just: koll amzer, da laras unan. Bravat arguzenn.\nPetra eo labour ar verourien? Lezel an dud kar o yezh da labourat, pe mirout outo a grouiñ?\nMa vije graet ar gont ivez, n'eo ket hepken eus ar pennadoù bet savet, met ar re a vije bet gallet sevel : lod a oar sevel ur pennad bemdez, lod betek pemp, pe dek pa vezont diac'hub. Mougañ tri den e-pad ur sizhun a zo kement ha koll 3 den x 7 devezh = 21 pennad da vihanañ. Kentoc'h 30 a gav din.\nPeurvuiañ e krog an trouz, n'eo ket etre kenlabourerien, met gant ur merour o kavout si e labour un implijer.\nLezel un tamm frankiz da grouiñ a vije ken noazus da wikipedia? Reiñ debron c'hoari gant e dammig galloud a ra da unan bennak.\nFentus eo gwelout ur merour o serriñ kont unan bennak war zigarez "gourdrouzoù" pa ne oa hini ebet, o nac'h ar gwir da implij ar ger kaoc'h (a zo er wikipedia, ha meneget er pennad koprofiliezh ivez mar plij), war zigarez e ra eñ gant k***, da lavarout eo ur skritur ha n'eo ket ar peurunvan (enep d'ur vot bennak sur-mat), hag a zo pell a vezañ holloueziadurel .\nMet mod-se emañ ar bed: pibien ha pec'herien zo.\nN'ez eus bet stanket nemet un den, din da c'hoût. Ha ma n'az peus ket merzhet, n'eus nemet ganit ez eus reuz war ar wikipedia-mañ... Sañset, pa vez stanket, unan bennak, ez eo evit leuskel amzer dezhañ soñjal war e emzalc'h. N'out ket war an hent mat 'm eus aon! Arabat ober evel ma vijes merzheriet! Abegoù e leizh a zo d'az stankadenn evel 'z eus bet displeget dit c'hoazh... Benoni (Kaozeadenn) 7 Mez 2007 da 16:49 (UTC)[respont]\nAn abeg nemetañ eo em eus implijet ar memes ger ha te, diguzh. Ar peurrest zo arguzennoù deuet war-lerc'h. 87.90.221.65 9 Mez 2007 da 19:18 (UTC)[respont]\nNetra nevez[kemmañ ar vammenn]\nSerret eo bet ma c'hont gant Benoni.\nSkrivet eo e c'hallan mont e darempred gant ur merour neuze: n'eo ket gwir, neuze eo gaou. WAR UR WIKIPEDIA ALL E CHALLER, AMAN N'HALLER KET. Evel-just e c'hallfen klask dre ur wikipedia all.\nSkrivet eo: kunujennoù hag emzalc'h tagus: n'eo ket gwir div wech, neuze eo gaou div wech.\nKemer a ra Benoni da zigarez em eus graet gant ar ger "ijinet" en un diviz. An diviz a oa diwar-benn ur reolenn yezhadur, a lavaran n'eus ket anezhi, peogwir n'eus meneg ebet eus pelec'h eo bet skrivet, hag em eus gwir da lavarout neuze eo "ijinet", pe faltaziet, hunvreet. Evel-se emañ ar yezh, hag evel-se e ya en-dro an divizoù, politikel pe nann.\nDrougimplij e c'halloud a ra Benoni pa glask divrudañ ur c'henlabourer, unan hag en deus savet un toullad mat a bennadoù (200 e miz Gouhere, 60 e miz Eost) daoust d'ar skoilhoù.\n. A-du 'on penn-da-benn gant ar stankadenn. Skuizhus-kenañ eo deuet da vezañ emzalc'h Bianchi-Bihan, bet lakaet war evezh nouspet gwezh ha bet stanket e gont dija dre ma ne deu ket a-benn da gompren e ranker kenlabourat a-stroll war ar wikipedia kentoc'h evit klask lakaat e sav-boent hiniennel da dalvezout kousto pe gousto en ur lammat dreist d'ar reolennoù ha d'ar c'hendivizoù bet kemeret a-stroll seul wezh ma c'hell ha neuze tagañ ar re a sav a-enep da seurt emzalc'h (dreist-holl d'ar verourion, an eil war-lerc'h d'egile, karget int-i da lakaat ar pennadoù da doujañ da seurt reolennoù mont-en-dro). Merour (Neal) (Kaozeal) 1 Gwe 2007 da 10:13 (UTC)[respont]\nGaou a lavar Bianchi-Bihan: evel war an holl wikipediaoù, pa vezer stanket e c'heller skrivañ war e bajenn hiniennel, ha kas posteloù d'ar verourien. Benoni (Kaozeadenn) 1 Gwe 2007 da 10:17 (UTC)[respont]\nPeragoù[kemmañ ar vammenn]\nUr goulenn a zo bet graet e kannadig ar verourien: Marteze e vefe ret en em c'houlenn un tamm perak eo bet stanket ken alies all, rak war ar raktres-mañ ne vez stanket kaze den ebet.\nUr respont zo bet kinniget: Marteze (hervezañ sur a-walc'h) peogwir ez eus daou verour spontus ac'h a war e lerc'h diehan (hag ez an, evel-just, bewezh ma klask mont e-bioù d'ar rolennoù)...\nLod a gavo marteze eo deuet ar respont kenkent hag ar goulenn. Soñjal a ra din koulskoude eo ivez (pe ouzhpenn) peogwir em eus labouret kalz e tachennoù ma'z eus bet klasket lezenniñ tost kenkent ha ma oant bet pe digoret ganin (departamantoù) pe difraostet kaer ganin (mojennoù Hellaz) ha ma oan chomet da labourat enne.\nKomprenet em eus e oa gwelloc'h ganin paouez da labourat er maezioù-se, e-lec'h ma oa re aes displijout ha sachañ konnar an doueed warnon. Klask a rin chom pellañ ma c'hallin diouto. Bianchi-Bihan 7 Gen 2008 da 14:42 (UTC)[respont]\nDouetañs[kemmañ ar vammenn]\nPa adlennan Marteze (hervezañ sur a-walc'h) peogwir ez eus daou verour spontus ac'h a war e lerc'h diehan (hag ez an, evel-just, bewezh ma klask mont e-bioù d'ar rolennoù)... e rankan sevel a-du kenañ gantañ hiziv pa welan ar brouenn hiziv: n'eus nemet sellout ouzh div lamadenn (enepholloueziadurel) graet hiziv er pennad Gernika. Bianchi-Bihan 8 Gen 2008 da 09:53 (UTC)[respont]\nPa welan c'hoari Benoni o vont da glemm en deus "adlakaet" ur c'hemenn ha n'eo ket bet diverket gwech ebet ez eus peadra da ouelañ. Ha kement-se war zigarez em boa dilec'hiet e gemenn, e-barzh ma fajenn bersonel, evit lakaat war wel ma labour holloueziadurel-me, evel am eus gwir d'ober hervez ar reolennoù, da lavarout eo an 30 pennad bennak am eus savet abaoe ar beure. N'eo ket ur rekord?\nGallout a rajen bezañ kendalc'het ur pennad c'hoazh, met tud donezonet zo evit digalonekaat al labourerien. Gwelout a ran n'eo ket an holloueziadur eo an dra bouezusañ dezho. Trist. Bianchi-Bihan 8 Gen 2008 da 12:43 (UTC)[respont]\nUr wezh adarre: da gentañ-holl n'en deus na muioc'h na nebuetoc'h a wirioù ur c'henlabourer bennak hervez an niver a bennadoù savet gantañ, ha pa vefent 3,000 bemdez zoken; da eil, pa seller ouzh ar pennadoù-se e ranker anzav int kentoc'h danvez-pennadoù evit pennadoù klok da vat - ha meur a hini am eus bet savet me ivez evel-se. Ne lâran ket n'int ket didalvoud, met n'eo ket ar wikipedia ur redadeg evit sevel ar muiañ a bennadoù ma c'heller kousto pe gousto.\nEvit a sell ouzh ar "rekord"-se, n'on ket gwall-sur - savet e oa bet un toullad mat a bennadoù a-seurt-se ganin bemdez ivez e miz Here 2005 (s.o. ouzh Yezhoù adamawek da skouer). Met n'eo ket abalamour d'an niver a bennadoù eo e oan bet lakaet da verour ha da burevad ha kresket ma gwirioù met dre ma oa bet fiziet ennon gant ar muiañ niver dre votadeg un nebeud bloavezhioù-se.\nGant tud all avat eo bet savet nemet ur pennad pe daou, hiroc'h pe verroc'h: ne vern, an hevelep gwirioù od eus evel an holl re genlabourerion all, na muioc'h na nebeutoc'h.\nPegoulz e teu a-benn da gompren n'ec'h eus ket ha n'az po ket muioc'h a wirioù daoust d'an niver bras pe brasoc'h a bennadoù savet ganit ha daoust ha ma c'hellfe bezañ dispr o ferzh? Ul labourat a-stroll hag a-skipailh eo ar wikipedia, gantañ reolennoù ha pennaennoù diazez ma rank an holl doujañ oute plij pe ne plij ket dezhe, ha n'eo ket ul labour hiniennel pep hini en e gorn o sevel pennadoù pe o reizhañ pennadoù bet savet gant tud all.\nA galon, Neal (Kaozeal) 8 Gen 2008 da 14:26 (UTC)[respont]\nArabat lakaat da gredin em bije goulennet dreistwirioù, pa ouzout mat-tre n'eo ket gwir.\nGoulenn a ran ne vije dreistwirioù evit den ebet.\nHa goulenn a ran peoc'h ivez evit labourat, harz d'ar c'hoarioù flatoulat ha heskinañ, ha lakaat ar spered holloueziadurel a-us da bep tra (difennet eo atav ganit lavarout se en alamaneg?), ha dreist-holl a-us d'ar spered chifus... Ha zoken, why not, warum nicht, war ur bajenn bersonel. Bianchi-Bihan 8 Gen 2008 da 15:45 (UTC)[respont]\nNann n'eo ket dav hen lâret e yezh all estreget ar brezhoneg. Ret eo din anzav avat, kaer em eus klask met ne deuan ket a-benn da gompren penaos e vez harzhet ouzhit labourat tra m'eo bet savet un tregont pennad bennak ganit hiziv. M'añfin, sklaer an traoù evit an holl d'am soñj. Ha nann, n'o ket difennet làret pe skrivañ ar pezh a'h eus c'hoant er yzh ac'h eus c'hoant (ha perak ket e brezhoneg war-eeun keit ha m'emeur ganti?). Difennet eo avat kunujenniñ ha tagañ an dud, hag e brezhoneg pe en ur yezh a e vefe, war-eeun pe dre dindan. N'em eus netra ken da lâret diwar-benn an afer-mañ. Kloz ar gomz ganin. Neal (Kaozeal) 8 Gen 2008 da 16:01 (UTC)[respont]\nDifennet kunujenniñ ha tagañ an dud mut-hu? Me garje, just a-walc'h, e vije difennet, e gwir, an tagadennoù a-berzh an holl. Bianchi-Bihan 8 Gen 2008 da 16:53 (UTC)[respont]\nGwelet em eus e oa Benoni oc'h ober un Doser Bianchi-Bihan. Setu un dra efedus evit kas ar wiki brezhonek war-raok, ha kalz talvoudusoc'h eget krouiñ pennadoù, pe paouez da glask rev ouzh an dud. Ma klaskfe ober 5 pennad bemdez eveldon (7 dec'h, 100 an deiz all) n'en dije ket amzer d'ober seurt c'hoarioù. Trist.\nA-raok heuliañ Benoni war an hent risklus-se dibabet gantañ (met ret-mat din en em zifenn) e karfen gouzout ha gant bennozh ar gumuniezh eo e ra? Evit lakaat aer fresk dre amañ? Trugarekaat.\nGouzout a garfen ivez pelec'h e c'hallan respont gant ma arguzennoù da arguzennoù Benoni. D'am soñj n'eo ket e Kannadig ar verourien e tleje ober e glemm, met war bajennoù ispisial, evel er wikioù all.\nBianchi-Bihan 15 Gen 2008 da 00:42 (UTC)[respont]\nYa, nag a amzer a vije bet gellet chom hep koll evel-hen ma vije ket bet ret sevel un doser a-seurt-se. A-du ken-ha-ken ganit. Ra na vo ket ezhomm astenn an doser. Neal (Kaozeal) 15 Gen 2008 da 17:18 (UTC)[respont]\nRespont ebet d'am goulenn a rankan adober: pelec'h e c'hallan respont d'an tagadennoù dineptu-se? Ha sevel listenn tagadennoù tud zo? Bianchi-Bihan 15 Gen 2008 da 17:49 (UTC)[respont]\nWar da bajenn bersonel-te. Ha mar fell dit klask kas an traoù pelloc'h n'ec'h eus nemet dougen klemm dre mont e darempred gant ur merour bennak. Ret e vefe diskwl da gentañ perak eo dineptu ar fedoù lakaet war wel war ar bajenn-mañ ivez keit ha m'emeur ganti. Neal (Kaozeal) 15 Gen 2008 da 18:00 (UTC)[respont]\nTagadenn disol[kemmañ ar vammenn]\nAn dagadenn-mañ (http://br.wikipedia.org/w/index.php?title=Wikipedia%3AKannadig_ar_verourien&diff=284524&oldid=281811) zo graet gant Benoni hep arguzenn, hep prouenn, diwar e soñj personel, gwall bell a vezañ neptu pa weler roll e dagadennoù em enep.\nDifennet eo an tagadennoù personel e wikipedia. Dreist-holl hep prouenn. Ha liv eus beg lost ur brouenn n'eus ket.\nDiwar e gredenn nemetken (leun a garantez, anat din) e tamall din klask lakaat reuz gant doareoù gwidreüs.\nReolenn ar feiz vat n'eo ket anavezet gantañ. Met reiñ kentelioù a ra dizehan.\nUr fed pennek zo: lakaat a ra, hep prouenn, ur c'hemm dizanv war ma c'houk.\nAn eil gwech eo dezhañ ober kemend-all.\nGoulenn a ran ma vo graet enklask diwar-benn an niverenn-se, evel ma en deus galloud an aotrou Benoni d'ober, hag en deus graet meur a wech diwar ma fenn.\nHa goulenn a ran digarezioù ne 'm eus ket bet gwech ebet war-lerc'h hini ebet eus e holl dagadennoù.\nNe c'houlennan ket digantañ paouez en dazont, na digant e genverourien aliañ anezhañ da sioulaat: ne servijfe da netra, gwech ebet n'o deus graet c'hoazh. Bianchi-Bihan 24 Gen 2008 da 22:48 (UTC)[respont]\nAdtapet diwar « https://br.wikipedia.org/w/index.php?title=Kaozeadenn_Wikipedia:Kannadig_ar_verourien&oldid=284533 »\nKemmoù diwezhañ degaset d'ar bajenn-mañ d'an 24 Gen 2008, da 22:48.


Région_Bretagne - 10vet Sizhunvezh rannvroel an deskardelezh\nEtre ar 16 hag an 23 a viz Meurzh e vo dorioù digor e KSDoù (Kreizennoù Stummañ an Deskidi) Breizh.\nArabat deoc’h c’hwitañ war sizhunvezh rannvroel an deskardelezh, etre ar 16 hag an 23 a viz Meurzh 2013 ! An 9vet gwezh eo ma vo aozet an dorioù digor-se e Breizh a-bezh : un degouezh eus ar re gaerañ evit an dud yaouank, o familhoù koulz hag an embregerezhioù d’ober anaoudegezh gant un dibab bras a stummadurioù evit deskiñ ouzhpenn 280 micher.\nE Breizh ez eus 39 KSD dindan gendiviz a ginnig stummadurioù e 130 lec’h. Ouzhpenn 18000 Breizhad yaouank a ra o soñj da vont war hent an deskardelezh bep bloaz evit deskiñ micherioù war a bep seurt tachennoù, evel al labourioù foran, al lezvezegiezh, ar stlenneg, ar pretierezh pe an endro... Kement all a hentadoù a vast da ezhommoù an embregerezhioù ha ma vezer asur da gavout labour a-zoare (tost da 70% eus ar re yaouank o devez ul labour 7 miz goude fin o c’hevrat deskardelezh). Gant an deskardelezh e vez asur ar re yaouank etre 16 ha 25 bloaz da gaout ur stummadur a-zoare, pleustrek, micherelaat ha liammet war-eeun ouzh bed an embregerezhioù, eus an TGM (Testeni Gouested Vicherel) d’ar vachelouriezh +5, en ur dremen dre ar vachelouriezh vicherel, ar BTU (Breou Teknikour Uhel), peotramant an aotreegezh vicherel pe ar master.\nGwelet deiziadoù ha lec’hioù an holl zorioù digor\nAr politikerezh rannvroel war dachenn an deskardelezh\nOber a ra Rannvro Breizh e doare ma vefe ar stummerezh diouzh ezhommoù ar re yaouank hag an embregerezhioù dre gemer perzh e mont en-dro an 39 KSD : prenañ dafar pedagogel, sevel hag adkempenn kreizennoù. Karget eo ivez da greñvaat kalite ar stummañ, da nevesaat ha da wellaat anezhañ ingal, dre an argerzh kalite nevez dreist-holl. Degas a ra he lod evit sevel un hentad a zere da bep den yaouank ha skoazellañ a ra da vont war hent an deskardelezh dre reiñ skoaziadoù d’an deskidi (mizoù treuzdougen, herberc’h, boued ha dafar kentañ) ha d’an implijerien (evit tuta deskidi ha harpañ anezho en o stummadur.\nPublié le Monday, March 4, 2013


Pajenn:Le Clerc - Ma beaj Jeruzalem, 1902.djvu/220 - Wikimammenn\nPajenn:Le Clerc - Ma beaj Jeruzalem, 1902.djvu/220\ngant pautr a-rauk ar strollad kentan, e oa bet digoret frank an nor houarn d’ean ha d’e dud. Mes a-boan e oant deut e-mæz, setu alc’houeed an nor, — ha da vad, e krede ar porjer koz.\nAn eil strollad a oa hon hini. « Tok ! Tok ! » Kenkent en em asten a-dreist d’ar voger penn eun den arru war an noad. « Eur garten, mar plij, emean, a-beurz an Tad Smith : karten ebed, digor ebed. » — hola herri ! e respont en arabek hon fautr-arauk, me ’lar d’id ec’h efomp ebarz. Ar garten a zo bet roet d’id gant ar strollad kentan a dalve kenkoulz evidomp. Digor ’ta, ma fautr, ha prim. » Eun hij penn da laret nan, gant eur mouzc’hoarz goapaüz, na ra netra ken an hini koz. Delc’hel a reont da drailhan arabek c’hoaz eur pennadik. Mes ni a gav hir an amzer o c’hortoz. Ar re yaouank dreist-holl eo krog o goad da virvi. Tri pe bevar anê en em glev evit sevel an eil war diouskoa egile : « Hip ! Hip ! » ha setu an hini skanvan krapet war lein ar voger. Dont a ra ar porjer d’e gæ ’vit hen argas. Mes ’benn eo arru ’n e gichen, e zo pignet daou grennard all en tu all, gant diou skoul-skoaio.\nAr re-man ac’h asten dorn da re all, ha setu tremenet c’houæc’h pe zeiz. Mes an darn vuian ac’hanomp n’int ket ’vit ober evelte. Hag ar pautr koz a ra bepred e benn kaled. Kaer ’n euz hon ambrouger displegan d’ean hon doare, kaer ’n euz kava pe gard ar voskeen parlanti gantan evit esaat hon diluian, digor e-bed. « Neal, ma\nfautr, a lar d’ean neuze eun Tad Fransiskan a oa ganimp,\n↑ Er vro-man, e komzer bepred dre te.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/220&oldid=108006 »\nKemmoù diwezhañ degaset d'ar bajenn-mañ d'an 19 Gwe 2017, da 12:30.


An hañv-mañ, bezit un tañva a Vreizh àr zouar Alre ! - Ti Douar Alre\nBro gouil bamdé\nPetra eo ar FESTOÙ-NOZ ?\nBrudet-mat eo daet da vout ar Festoù-Noz. Donet a reont ag ar prantadoù distaniñ e achumant an devezhioù labour er parkeier ; pa arrue kours ar c'han hag an dañs. Adlañset er blezadoù 50 e vesklont sonerezh ha dañs, hengoun ha giz nevez. Digarezioù int d'en em gavout asampl ha d'ober bourrapl. Er blezadoù 1970 broudet get luskad ar folk en em strewont dre Vreizh a-bezh ha pelloc'h c'hoazh ! Renablet en UNESCO a-c'houde 2012 emañ ar festoù-noz é chañch dizehan hag é vonet àr-raok. Emañ ar festoù-noz e-mesk an abadennoù aroueziusañ a sevenadur Breizh.\nEvit ar familh a-bezh : Emgavioù tañva d'an dañs a vez kinniget bep sizhun e meur a lec'h àr zouar Alre, a-hed ar blez ha memp e-pad an hañv !\nEvit gouiet hiroc'h :\nStank eo ar sonerion hag ar ganerion àr zouar Alre. Ur vro eo e-lec'h mand eo bev-mat an hengoun ; treuzkaset e vez e meur a aozadur. Niverus eo ar bagadoù er c'hornad hag emaint e-mesk ar re wellañ e Breizh. Stag doc'hte e kaver lies kerlennoù pe kelc'hioù keltiek ; lakaat a reont àr wel glad an dañsoù hengounel. Ar c'han – e brezhoneg – a zo douget get tud yaouank hiniv an deiz ; treuzkaset e vez a rummad da rummad.\nhttps://www.kenleur.bzh / 02 97 58 10 50, confederation@kenleur.bzh\nhttp://sonerionbrogwened.bzh / sonerion56@gmail.com\nhttps://sonerion.bzh / 02 97 86 05 54, contact@sonerion.bzh\nDebriñ hag evet\nPuilh eo ar parkeier-istr àr aodoù douar Alre. Tañvait 'ta ar produioù-mañ é tonet ag ar mor, d'ar liesañ e vênt kinniget da zebriñ àr al lec'h, en tachennoù memp e-lec'h mand int produet. Ne faot ket tremen hep monet d'an ti-krampouezh naket ! Krampouezh gwinnizh pe grampouezh ed, sal pe sukret, deoc'h da zibab. Evit monet da heul, goulennit ur volennad chug-aval pe sistr Guillevig, evajoù dibar a zouar Alre !\nNa zisoñjit ket ar galetez, ar gwispid, ar c'hatev breton, ar c'houign-amann d'an dibenn-pred, da dorriñ ho naon pe da brofiñ.\nEvit gouiet hiroc'h:\nBar breton, Brec'h 06 87 43 50 40\nSturlevr gwerzhiñ eeun ag ar produour d'ar bevezour :\nPodkastoù : Doc'h taol !\nKentañ lodenn :\nBep dibenn-sizhun e vez paot an abadennoù kinniget deoc'h (festivalioù, festoù-noz ha c'hoazh...). Etre miz Mae ha miz Gwenholon emañ prantad ar pardonioù. Lies mat e taont a lidoù lec'hel kozh-bras evit lod anezhe. Digarezioù int d'en em gavout da geñver ur gouel etre amezeion. A orin relijiel emañ bet lakaet pardonioù Breizh àr renabl broadel glad dizanvez Bro-C'hall. D'ar memp deiziad 'vênt dalc'het bep blez.\n26 a viz Gouere : Pardon Santez-Anna-Wened\n2vet Sul a viz Gwenholon : Pardon Sant Korneli, Karnag\nDiwezhañ Sul a viz Goureneñv : Pardon Sant Kirin, Brec'h\nDiwezhañ Sul a viz Eost : Pardon ar seizh sant, An Ardeven\n2vet Sul a viz Gwenholon : Plas-Kaër, Krac'h\nUn tanva ag ar brezhoneg\nPleg-dibleg Bezit un tañva a Vreizh


Manse Jolly - Wikipedia\nManson Sherrill Jolly, pe Manse Jolly, ganet e-tro 1840 ha marvet e 1869, a oa pemvet mab Joseph Moorhead Jolly ha Anna Cole Sherrill. C'hwec'h breur ha peder c'hoar en devoa, unan anezho a oa marvet yaouank-flamm. Jolly zo bet brudet gant e feulster taer a-enep soudarded an Union Army lec'hiet en Anderson, South Carolina goude fin Brezel diabarzh Stadoù-Unanet Amerika. Un dudenn damvojennel eo, gwelet evel un haroz e doare Robin Hood.\nHervez e baperioù milourel, Jolly e oa ur paotr oadet a 20 vloaz "six feet four inches high, ruddy complexion, blue eyes, red hair, and by profession a farmer, born in Anderson district in the state of S.C." \nPemp breur dezhañ a zo marvet e-pad ar Brezel diabarzh stadunanat, hag ur c'hwec'hvet a zo en em lazhet goude, posubl eo en defe graet dre kudennoù spered liammet ouzh ar brezel. Ur wech distroet d'ar g$er, e wel e oa bet kemeret an ti gant soudarded an Union Army. Jolly a dou e lazho pemp soudard "Yankee" evit pep hini eus e vreur bet lazhet e-pad ar brezel\nJolly en doa heuliet e douadenn. Kuzhet e oa e koadeier e trowardroioù Anderson, ha taget en doa ar soudarded unanet nepell. Jolly en doa implijet kadoniezhoù guerrilla, en devoa bet desket e-pad ar brezel dre ma oa sklêrijenner. Pa voe re zañjerus evitañ chom en Anderson, Jolly a dec'has da g-Cameron (Texas), da di kamaladed en Sherrill e 1867. Eno e varvas beuzet daou vloaz war-lerc'h pa oa o klask treuziñ ur stêr.\nBeziet eo eno en Texas.\nBushwacker[kemmañ | kemmañ ar vammenn]\nTraoù a zo disheñvel diouzh mojenn Manse Jolly an digoller. Tec'het e oa da d-Texas dre ma oa 700 dollar aour a oa roet evit tapout anezhañ. Eno eo deuet da vezañ sheriff dre ma oa ur mailh a-fed armoù. En gwirionez Manse Jolly ne oa ket e-unan met ur vandenn a oa gantañ, ar pezh a ra anezho bushwackers, torfedourien sokial a implije al Lost Cause evit digareziñ o emzalc'h torfedourien .\nPaperioù soudard Manse Jolly\nAdtapet diwar « https://br.wikipedia.org/w/index.php?title=Manse_Jolly&oldid=1837146 »\nKemmoù diwezhañ degaset d'ar bajenn-mañ d'an 28 Mae 2019, da 11:22.